Офломелид – medu.uz – Дорилар ҳақида маълумотлар ўзбек тилида\nHome Йўриқномалар Офломелид\nПрепаратнинг савдо номи: Офломелид®\nДори шакли: сиртга қўллаш учун суртма.\n100 г суртма таркиби:\nфаол моддалар: офлоксацин – 1 г, диоксометилтетрагидропиримидин (метилурацил) – 4 г, лидокаин гидрохлориди моногидрати (лидокаин гидрохлоридига қайта ҳисобланганда) –\nёрдамчи моддалар: метилпарагидроксибензоат (нипагин ёки метилпарабен), пропилпарагидроксибензоат (нипазол ёки пропилпарабен), пропиленгликоль, макрогол-1500 (қуйи молекуляр полиэтиленгликоль-1500, полиэтиленоксид-1500), макрогол-400 (қуйи молекуляр полиэтиленгликоль-400, полиэтиленоксид-400).\nТаърифи: оқ ёки деярли оқ рангли суртма.\nФармакотерапевтик гуруҳи: сиртга қўллаш учун мажмуавий микробларга қарши восита.\nАТХ коди: D06BX.\nОфломелид® мажмуавий препарат бўлиб, микробларга қарши, яллиғланишга қарши, маҳаллий оғриқсизлантирувчи, регенерацияловчи таъсир кўрсатади.\nФаол моддалари бўлиб офлоксацин, метилурацил ва лидокаин ҳисобланади.\nОфлоксацин фторхинолонлар гуруҳига мансуб кенг таъсир доирасига эга микробларга қарши восита ҳисобланади. Бактериал хужайрада ДНК-гиразани блоклаш ҳисобига бактерицид таъсир кўрсатади. ДНК-гираза бактериал ДНК ни репликация, транскрипция, репарация ва рекомбинацияси учун муҳим. Уни ингибиция қилиниши бактериал ДНК ни буралиши ва дестабилизациясига ва бунинг натижасида микроб хужайрасини ўлимига олиб келади.\nОфлоксацинга юқори сезгир микроорганизмлар (МБК<0,5 мг/л): граммусбат аэроблар – Staphylococcus aureus methi-S (метициллинга сезгир штаммлар), Staphylococcus coagulase negative (коагулазо-негатив стафилококклар: Staphylococcus epidermidis, Staphylococcus saprophyticus, Staphylococcus haemolyticus, Staphylococcus hominis и др.); грамманфий аэроблар – Aeromonas hydrophila, Bordetella spp., Brucella spp, Campylobacter jejuni, Citrobacter spp. (шу жумладан, Citrobacter freundii), Enterobacter spp. (шу жумладан Enterobacter cloacae, Enterobacter aerogenes, Escherichia coli, Haemophilus ducreyi, Haemophilus influenzae, Haemophilus parainfluenzae, Klebsiella spp. (шу жумладан Klebsiella pneumonia), Moraxella (Brahamella) catarrhalis, Morganella morganii, Neisseria gonorrhoeae, Neisseria meningitides, Plesiomonas spp, Proteus spp. (Proteus mirabilis, Proteus vulgaris (indole + ва indole -)), Providencia spp., Salmonella spp., Serratia (шу жумладан, Serratia marcescens), Shigella spp. (шу жумладан, Shigella sonnei), Vibrio spp. (шу жумладан, Vibrio cholerae, Vibrio parahaemolyticus), Yersinia spp. (шу жумладан Yersinia enterocolitica);\nанаэроблар – Clostridium perfringens, Helicobacter pylori, Propionibacterium acnes;\nбошқалар – Chlamydia trachomatis, Legionella spp., Mycoplasma spp. (шу жумладан, Mycoplasma hominis).\nОфлоксацинга ўртача сезгир микроорганизмлар: Acinetobacter spp. (шу жумладан Acinetobacter calcoaceticus), Bacteroides fragilis, Bacteroides urealyticus, Chlamydia psittaci, Gardnerella vaginalis, Enterococcus faecalis, Mycobacterium tuberculosis, Mycobacterium leprae, граммусбат анаэроб кокклар (Peptococcus spp., Peptostreptococcus spp., Pseudomonas spp. (шу жумладан, Pseudomonas aeruginosa), Streptococcus spp. (шу жумладан, Streptococcus pyogenes, Streptococcus pneumoniae, Streptococcus viridians) – фақат пенициллинга сезгир штаммлар, Ureaplasma urealyticum.\nОфлоксацинга чидамли микроорганизмлар (МБК > 1 мг/л): Acinetobacter baumannii, Enterococcus spp. нинг кўпгина штаммлари, Listeria monocytogenes, Nocardia spp., (шу жумладан, Nocardia asteroids), Staphylococcus aureus ва Staphylococcus spp. нинг метициллинга чидамли штаммлари (Staphylococci methi-R), Treponema pallidum.\nМетилурацил тўқималар репарацияси рағбатлантирувчисидир. Анаболик фаолликка эга. Тўқималарни ўсиши ва грануляцион етилиши ва эпителизациясини тезлаштириб, тўқималарда хужайралар регенерацияси жараёнини тезлаштиради.\nЛидокаин Na+-каналларини блоклаш натижасида маҳаллий оғриқсизлантирувчи таъсир кўрсатади, бу сезувчан нерв охирларида импульс генерацияси ва нерв толалари бўйлаб импульсларни ўтказилишига тўсқинлик қилади. Сиртга қўлланганида қон томирларни кенгайтиради, маҳаллий таъсирловчи самара кўрсатмайди.\nСуртманинг сувда эрувчан (гидрофил) ва гиперосмоляр асосини молекуляр массаси 400 ва 1500 бўлган полиэтиленоксидлар (полиэтиленгликоллар) аралашмаси (ПЭО-400 ва ПЭО-1500 ёки ПЭГ-400 ва ПЭГ-1500) ташкил этади, улар тўқималарга дегидратацияловчи (намликни ютувчи) ва осмотик таъсир кўрсатади, у натрий хлоридининг 10% ли эритмасининг таъсир кучига нисбатан 20 марта юқори ва 18-20 соатгача давом этади.\nТурли локализацияли ва яра жараёнининг биринчи (йирингли-некротик) фазасидаги инфекцияланган яралар, шу жумладан яққол оғриқ синдроми (II-IV даражали инфекцияланган куйишлар, ётоқ яралар, трофик яралар, операциядан кейинги ва жароҳатдан кейинги яралар ва оқма яралар, абсцесслар, флегмоналарни очишдан кейинги яралар, абсцессланувчи фурункулларни, карбункулларни, гидраденитларни, йиринглаган атеромаларни, липомаларни бирламчи жаррохлик ишловидан кейинга яралар) билан кечувчи яраларда қўлланади.\nКунига 1 марта 1-2 хафта давомида сиртга қўлланади. Яраларга ва куйган яраларга стандарт ишлов берилганидан кейин суртма юпқа қават қилиб (ундан кейин стерил марли боғлам қўйилади) ёки марли боғлам ва кейинчалик шикастланган соҳага аппликация йўли билан бевосита яра юзасига қўйилади. Суртма билан шимдирилган тампонлар йирингли яраларга жаррохлик ишлови берилгандан кейин сийрак қилиб тўлдирилади, суртмали марли турундалар эса оқма яралар йўлига қўйилади.\nЙирингли яраларни даволашда суртма суткада 1 марта, куйган яраларни даволашда – йирингли ажралма миқдорига қараб ҳар куни ёки хафтасига 2-3 марта қўлланади. Максимал суткалик доза 100 г дан ошмаслиги керак. Даволаш давомийлиги ярани йирингли экссудатдан тозаланиш динамикаси ва яллиғланиш жараёнини бартараф этилиши муддатларига боғлиқ.\nПрепаратнинг компонентларига шахсий юқори сезувчанлик, ҳомиладорлик, лактация даври, 18 ёшгача бўлган болаларда қўллаш мумкин эмас.\nҚўлланилаётган препаратларнинг самарадорлиги ва хавфсизлигини камайишига олиб келувчи дори воситаларининг ўзаро таъсирлари ҳолатлари аниқламаган.\n30 г, 50 г ёки 100 г дан алюмин тубаларда.\n30 г, 50 г ёки 100 г дан пластмасса қопқоқ билан беркитилган тўқ сариқ рангли шиша банкаларда.\n200 г, 400 г дан биринчи очиш назоратли полимер банкаларда.\nСтационарлар учун 5 қўллаш бўйича йўриқномаси билан 200 г, 400 г дан биринчи очиш назоратли полимер банкаларда.\nСтационарлар учун 5 қўллаш бўйича йўриқномаси билан 1000 г дан бураладиган қопқоқли полимер банкаларда.\nСтационарлар учун 5 қўллаш бўйича йўриқномаси билан 1000 г, 2000 г дан пластмасса қопқоқ билан беркитилган тўқ сариқ рангли шиша банкаларда.\nҲар бир 30 г, 50 г, 100 г, 200 г, 400 г ли туба ёки банка қўллаш бўйича йўриқномаси билан картон қутида.\nЁруғликдан ҳимояланган жойда, 15 дан 25оС гача ҳароратда.\nТубалар: 4 йил.\nБанкалар: 4 йил. Банка очилгандан кейин 3 ой давомида ишлатилсин.


Юлдуз Усмонова сахнага қайтди Обид Асомовчи? » Ўзбекистон янгиликлари – Zamin.uz\nБир неча ойлар олдин Юлдуз Умонова, Шерали Жўраев ва Обид Асомовларнинг катта сахнага қайтишлари ҳақида шоир Муҳаммад Исмоил ўз саҳифасида эълон қилган эди. Ундан сўнг Обид Асомов буни инкор этди, деб ёзмоқда Diydoraziz.uz сайти.\nШерали ва Юлдуз эса тадбирларда кўрина бошладилар. Ўзбекистон телеканаллари ҳам Юлдуз Усмонова ва «Ялла» гуруҳларининг қўшиқларини эфирга бера бошлади. Бироқ, Обид Асомов ҳақида умуман янгиликлар йўқ. Ижтимоий тармоқ ва интернет ахборот сайтларида ҳам сўз устаси ҳақида маълумотлар берилмаяпти.\nОбид Асомовнинг маъмури билан боғланганимизда у Обид Асомовнинг эркин ижод қилиб, тўйларда юрганликларини маълум қилди.\nТеглар: Юлдуз сўнг гуруҳларининг қилди Diydoraziz сўз


Узбекистон парламентининг илк рахбари нега Мустакиллик байрамларига таклиф этилмагани ва Ислом Каримов хакида гапирди – Дарё уз Янгиликлар\nГлавная / Медиа / Узбекистон парламентининг илк рахбари нега Мустакиллик байрамларига таклиф этилмагани ва Ислом Каримов хакида гапирди\n30.04.2019\tМедиа Comments Off on Узбекистон парламентининг илк рахбари нега Мустакиллик байрамларига таклиф этилмагани ва Ислом Каримов хакида гапирди 216 Показы\nЖурналист Комилжон Шамсиддинов таникли давлат ва жамоат арбоби Шавкат Йулдошев билан сухбат уюштирди. Унинг матни УзА томонидан эълон килинди.\nУзбекистон парламентининг мустакиллик давридаги илк рахбари булган Шавкат Йулдошев сухбат давомида нега сиёсатдан кетгани хамда бугунги узгаришлар хакида хам гапириб утди.\n«Узим кетганман. Куп одам, хатто якинларим хам, кандай килиб шу даражадаги лавозимдан уз хохишига кура кетиш мумкин, дея, ишонмайди. Лекин бу рост. Саломатлигим важидан, узим ариза бериб кетганман. 33 ёшимда инфаркт булиб, икки ой реанимацияда ётганимдан сунг, Худо жонимни кайтариб берган. Асорати билинарди. Ахир, тасаввур килинг – уша сиз айтган “утиш даври”да кун буйи, кечки соат 10-11 гача ишлайсиз. Кечаси уйга бориб, дам олиш урнига бир кулоч конун лойихалари ва турли хужжатларни тонггача куриб чикасиз, эртасига яна сессия давом этиши керак. Хуллас, шу тахлит, узим ишдан кетганман…\nТаскин шуки, Узбекистондек давлатнинг мустакил булиши хакидаги хужжатга имзо чекиш менинг пешонамда бор экан, Оллох менга шуни насиб килган экан. Бу – менга хаётнинг берган мукофоти, шараф. Тарихни юз йилдаям, минг йилдаям хеч ким узгартира олмайди: Конституция, конунлар узгариши мумкин. Аммо “Узбекистон мустакил булди” деган хужжатни хеч ким узгартира олмайди», – деди Йулдошев.\n«Саломатлигим сабабли сиёсатдан сал вактлирок кетганимга афсус киламан. Яна бир гапни айтай. Мустакилликнинг 1 йиллик байрамида катнашганман, Президент билан ёнма-ён утирганмиз. Аммо ишдан кетганимдан сунг, пастдагилар “бирор гап булди шекилли” деб уйлашганми, бирор марта булсин, мени байрамларга чакиришмаган. Энди буни карангки, “Узбекистон мустакиллиги хакидаги хужжатга имзо куйган одамни нега Мустакиллик байрамларига таклиф килишмайди”, дея хайрон буласан. Бу хаётнинг паст-у баланди куп экан-да…\nМен Ден Сяопинни куп эслайман. Аслида Хитойни Хитой килган айнан унинг ислохотлари. Маданий инкилоб даврида у одам Мао Цзедун томонидан – олисга, дехкончилик килиш учун сургун килинган. Шунга карамасдан, замон узгариб, Ден Сяопинь хокимият тепасига келгач, оламдан утган, узидан олдинги салафи Мао Цзедун хакида “Унинг 70 фоиз иши – адолатли, 30 фоизи эса хато эди” дея, адолатли хулоса берган. То хануз Хитойдаги Мао Цзедун хакидаги карашлар узгармади. Яъни унинг яхшиликлари – килган хатолари посангисини босиб кетади, деган караш устувор.\nАксинча, совет Иттифокини кулатган, абгор килган жихатнинг илдизи хам – янги келган рахбар узидан олдингисига лой чаплаши, бировининг килган ишларини иккинчиси оёгини осмондан келтириб ташлашига бориб такалади.\nХурсанд булганим – бизда Ислом Каримовнинг номи булганмади. Аксинча, хотирасига хурмат бажо келтирилмокда, номи абадийлаштирилди. Президент Шавкат Мирзиёевга койил колдим, мардлик килди. Аслида бу – бизнинг келажагимиз учун жуда яхши замин. Агар узим Ислом ака билан бирга ишлаган даврни мисол килиб оладиган булсам (харкалай, беш йил ёнма-ён ишлаганман), И.Каримовнинг Узбекистон учун килган ишлари Мао Цзедундан хам кура тош босади, яъни 80 га – 20…\nУмуман олганда, бугун зур узгаришлар булмокда, Узбекистоннинг ажойиб келажагига замин яратилмокда. Хаммамиз Президент Ш.Мирзиёевга елкадош булиб, кумак беришимиз лозим!..», – дея айтиб утди Узбекистон парламентининг илк рахбари.\nПред. Султонов «Лукойл» директорлар кенгашининг Узбекистондаги йигилиши ахамияти хакида гапирди\n«Тахтлар уйини» фильмида Санса Старк роли билан танилган британиялик актриса Софи Тёрнер сериалнинг якуни хакидаги таассуротларини …


ЎзА - Сайёҳлик: имконият ва натижалар\n04.07.2013 18:57 Чоп этиш версияси\nСайёҳлик: имконият ва натижалар\nСамарқандда “Туризм тўғрисида”ги Ўзбекистон Республикаси қонунининг вилоятда ижро этилиши ва халқ депутатлари маҳаллий Кенгашларининг вилоят сайёҳлик салоҳиятини ривожлантириш борасидаги вазифаларига бағишланган йиғилиш бўлиб ўтди.\nЎзбекистон Республикаси Олий Мажлиси Сенатининг Ташқи сиёсат масалалари қўмитаси томонидан халқ депутатлари Самарқанд вилояти Кенгаши ҳамда БМТ Тараққиёт дастурининг “Парламент ривожланишини қўллаб-қувватлаш” лойиҳаси доирасида ташкил этилган мазкур тадбирда сенаторлар, депутатлар, тегишли вазирлик ва идоралар вакиллари, сайёҳлик соҳаси бўйича мутахассислар қатнашди.\nОлий Мажлис Сенати Ташқи сиёсат масалалари қўмитаси раиси С.Сафоев ва бошқалар Президентимиз раҳнамолигида юртимиз сайёҳлик салоҳиятини ошириш, мавжуд имкониятлардан самарали фойдаланиш борасида изчил ислоҳотлар олиб борилаётганини таъкидлади. Бу борада “Туризм тўғрисида”ги Ўзбекистон Республикаси қонуни мустаҳкам ҳуқуқий асос вазифасини ўтамоқда.\nСамарқанд вилоятида мазкур қонун ижросини таъминлаш юзасидан муайян ишлар амалга оширилмоқда. Вилоятда 2015 йилга қадар туризмни ривожлантириш, сайёҳлик хизмат кўрсатиш сифатини ошириш ва йўналишларини кенгайтиришга қаратилган дастур асосида иш олиб борилмоқда. 140 сайёҳлик фирмаси ва ташкилоти, қарийб тўрт минг ўринли 78 меҳмонхона сайёҳларга юқори сифатли хизмат кўрсатаётир. Сайёҳлар оқимини янада кўпайтириш, уларга халқимизнинг ўзига хос анъана ва қадриятларини намойиш этиш мақсадида кейинги йилларда “Самарқанд нонлари”, “Шарқ ширинликлари”, “Миллий ҳунармандчилик маҳсулотлари” каби кўргазмалар ташкил этилди. Сайёҳлар учун кенг имкониятлар яратилиб, темирйўл вокзали ва аэропортда шаҳар сайёҳлик харитаси, кўчаларда ўзбек ва инглиз тилларида махсус йўл кўрсаткичлар ўрнатилди. Интернетда махсус сайт очилиб, вилоятдаги тарихий-маданий объектлар, сайёҳлик йўналишлари ҳақида маълумотлар жойлаштирилди.\n– Ўрганиш натижалари туризмни ривожлантириш борасидаги ишлар Самарқанд шаҳридагина эмас, вилоятнинг бошқа ҳудудларида ҳам тизимли равишда олиб борилаётганини кўрсатди, – дейди Олий Мажлис Сенати аъзоси Давронбек Аллақулиев. – Хусусан, экотуризм имкониятларидан самарали фойдаланиш мақсадида Ургут, Самарқанд, Нуробод туманларидаги тоғли ҳудудлар, муқаддас зиёратгоҳларда капитал таъмирлаш ва реконструкция ишлари амалга оширилиб, сайёҳлар учун зарур шарт-шароитлар яратилган. Магистрал йўллар атрофида барпо этилган замонавий кемпинглар хорижлик меҳмонларга сервис хизмати кўрсатмоқда. Жорий йилда бу борада, айниқса, Булунғур, Нуробод ва Пахтачи туманларида кенг кўламли ишлар амалга оширилди. Соҳа учун кадрлар тайёрлаш масаласига ҳам вилоятда алоҳида эътибор қаратилган. Айни пайтда Самарқанд иқтисодиёт ва сервис институти, Самарқанд давлат чет тиллар институти ҳамда Сартепа туризм ва маиший хизмат касб-ҳунар коллежида туризм бўйича мутахассис кадрлар тайёрланмоқда. Самарқанд давлат музей қўриқхонаси қошида гид-экскурсоводлар тайёрлаш маркази фаолият кўрсатмоқда.\nТадбирда эришилган ижобий натижалар билан бирга йўл қўйилган камчиликлар, эътибор қаратилиши лозим бўлган масалалар ҳам қайд этилиб, уларни бартараф этиш бўйича таклиф ва тавсиялар билдирилди.\nЙиғилишда Самарқанд вилояти ҳокими З.Мирзаев сўзга чиқди.


Дўстона учрашув чоғида Саудия Арабистонидаги “Подшоҳ Салмон” номидаги инсонпарварлик ёрдами маркази томонидан Рамазон ойи муносабати билан хайрия сифатида 50 тонна хурмо топширилди. Тақдим этилган хурмолар учун “Подшоҳ Салмон” фонди ва Саудия Арабистонининг элчихонасига Ўзбекистон мусулмонлари идораси томонидан миннатдорлик билдирилди. Шунингдек, ушбу хайрия тадбирининг муборак Рамазон ойи арафасида амалга оширилиши айни муддао экани таъкидланди. Ўз ўрнида элчи жаноблари келгусида Ўзбекистонда шу каби хайрия тадбирларни кўпроқ ташкил этилишини маълум қилди.\nМазкур хурмолар “Вақф” хайрия жамоат фонди томонидан Рамазон ойи арафасида республикамиздаги ташкилотлар, масжидлар, мадрасаларга хайрия сифатида тарқатилиши режалаштирилган.


Лукашенко Беларусдаги воқеаларни "НАТО уюштиргани"ни иддао қилди\nБеларус президенти Александр Лукашенко (ўнгда) ва Россия Бош вазири Михаил Мишустин.\nБеларус президенти Александр Лукашенко ўзига нисбатан кучайиб бораётган норозилик намойишлари фонида Минскда Россия Бош вазири Михаил Мишустинни қабул қилди.\nРасман 3 сентябрда бўлиб ўтган учрашувда томонлар иқтисодиёт ва энергетикага оид масалаларни муҳокама қилганлари билдирилди.\nЛукашенко Мишустин билан музокаралар чоғида Россия билан иттифоқчи давлат тузиш шартномаси юзасидан ҳамкорлик ривожланиб бораётганига эътибор қаратган.\nЛукашенко “НАТО Беларусда рангли инқилоб уюштирмоқчи”, деб ҳисоблашини билдирди. Лукашенкога кўра, Беларус Россиядаги вазиятни издан чиқариш йўналишидаги дастлабки старт майдончасидир.\nБеларусда 9 август куни ўтган сайловда амалдаги президент Александр Лукашенко ғолиб чиққани эълон қилингани ортидан норозилик намойишлари бошланиб кетган эди.


Лукас Браун Руслан Чагаевни допинг кучи билан енггани исботланди ёхуд ўзбек боксчиси яна чемпионлик жангида қатнашади » Скачать музыку бесплатно новинки музыки 2016-2017\nЛукас Браун Руслан Чагаевни допинг кучи билан енггани исботланди ёхуд ўзбек боксчиси яна чемпионлик жангида қатнашади\nКомментариев: 0 Просмотров: 211 Дата: 13-05-2016, 12:54 Профессионал бокснинг Бутунжаҳон бокс уюшмаси (WBA) йўналиши бўйича ўти оғир вазндаги жаҳон чемпиони, ҳамюртимиз Руслан Чагаев шу йилнинг 5 мартида Россиянинг Грозний шаҳрида ўтказилган жангда чемпионлик камарини австралиялик Лукас Браунга бой берган эди. Аслида ўша жангда Руслан рақибидан зарбалар сериясини ўтказиб юборгач, рефери жангни муддатидан олдин тўхтатди. Жангдан кейин Русланнинг промоутери жанг нот ўғри тўхтатилганини, ўзбек боксчиси ҳали жанг қилишга қодир бўлганини айтиб, жанг натижасига раддия беришини эълон қилганди. Кейин допинг-тест таҳлиллари 37 ёшли австралиялик боксчи қонида кленбутерол моддаси бўлганлигини аниқлади. Бу модда допинг ҳисоблангани боис “янги чемпион” қайта текширувдан ўтказилди ва “В” тести ҳам Браун тақиқланган модда қабул қилганини исботлади. Бутунжаҳон бокс уюшмаси Лукас Браундан Русланга тегишли камарни олиб қўйди ва боксчиси олти очга мусобақалардан четлатди. Аслида чемпионлик камари дарҳол Русланга қайтарилиши лозим. Бироқ, Руслан Чаагаев фаолиятини тўхтатадиган деган хабарлар урчигани учун халқаро ташкилот бунга шошмаяпти. Агар Руслан Чагаев фаолиятини давом эттирадиган бўлса, унга чемпонлик камарига расмий даъвогар ҳисобланган Фрес Окендо билан жанг ўтказишни келишиб олиш учун 120 кун муҳлат берилади. Руслан 2014 йили чемпионлик жангида айнан Фрес Окендони мағлубиятга учратиб, чемпионлик унвонини қўлга киритган эди. - деб хабар бермоқда Stadion.uz нашри.


«Муфлис ким, биласизларми?» | Azon.uz - Ахборот-таҳлилий портал\n16:00 15.05.2019 929\nИймон инсонни ёмонликлардан қайтарувчи ва яхшиликларга ундовчи бўлган илоҳий бир қувватдир. Шунинг учун ҳам Аллоҳ бандаларини яхшиликка чақиришини ва ёмонликдан қайтаришини уларнинг қалбларида жойлашган иймонниг тақозосидир, Аллоҳ, Каломи шарифида: ”Эй мўминлар”, деб мурожаат қилиб, сўнг уларга амр этади. Масалан: “Эй мўминлар, Аллоҳдан қўрқингиз ва иймонларида ростгўй бўлган зотлар билан бирга бўлингиз”. Пайғамбаримиз алайҳиссалом гўзал хулқ кучли иймонга, ёмон хулқ эса иймон заифлигига далолат қилишини изоҳлаб бундай деганлар: «Ҳаё ва иймон бир-бирларига яқиндир. Агар уларнинг бири кетса, иккинчиси ҳам кетади”. Қўшниларига зулмкор бўлган кимсаларни назарда тутиб Пайғамбаримиз соллаллоҳу алайҳи васаллам: «Аллоҳга қасамки, у мўмин эмас, Аллоҳга қасамки, у мўмин эмас”, деганларида саҳобалар: «У ким ё Расулуллоҳ?», дея сўрашди. Расулуллоҳ соллаллоҳу алайҳи васаллам: “Ёмонликлари билан қўшниларини хотиржам қилмаган кимсадир”, дея жавоб бердилар. Ўзларининг мўмин ҳисоблаб разил ниятларига етиш учун инсонларни хотиржамлигини йўқотаётган кимсалар, Расулуллоҳ соллаллоҳу алайҳи васалламнинг бу кўрсатмаларига нима дер, эканлар. Баъзи бир ўзларини диндор ҳисоблаб юрганлар ҳам фарз ибодатларни тарк этади. Ҳамда иймон ва гўзал хулққа зид ишларни қила туриб, яна жамият орасида ўзларини ҳақиқий диндор қилиб кўрсатишга уринади. Ҳолбуки, ёш-гудак бола ҳам намознинг амалларини кўрсатиб, унинг зикрларини ёддан айтиб бера олади. Ёки бир актёр одам ҳам инсондаги камтарликни ва диннинг муҳим рукнларини қойил мақом қилиб намойиш қилиб бера олади. Лекин иккала ҳолатда ҳам чин иймон ва буюк мақсаддан нишона йўқ. Шундай экан, инсонлардаги фазилат миқдори ва юраётган йўли қанчалар ёрқинлиги унинг хулқига боғлиқдир. Бу борада Расулуллоҳ соллаллоҳу алайҳи васалламдан қуйидаги ҳадис ривоят қилинган: “Бир киши Расулуллоҳ соллаллоҳу алайҳи васалламга: “Бир аёл менга ўқиётган нафл намозлари, тутаётган нафл рўзалари ва бераётган садақалари кўплигини ва лекин у қўшниларига тили билан озор бериб қўйишини айтди”, деди. Шунда Расулуллоҳ соллаллоҳу алайҳи васаллам: “У аёл дўзахда бўлади”, дедилар. Сўнг ҳалиги киши яна шундай деди: “Эй Расулуллоҳ, бир аёл ўқиётган нафл намози ва тутаётган нафл рўзаси озлигини ва бераётган садақаси фақат пишлоқлигини, лекин қўшниларига умуман озор бермаслигини айтди,” деди. Шунда Расулуллоҳ соллаллоҳу алайҳи васаллам: “У аёл жаннатда бўлади”, дедилар. Бошқа бир ҳадисларида: «Сув музни эритиб юборгани каби гўзал хулқ ҳам хатоларни йўқ қилиб юборади. Шунингдек сирка асални фосид қилгани каби, ёмон хулқ ҳам амални фосид қилади».\nБир аёлнинг тили билан қўшнисига озор бериши уни дўзахга етаклар экан, ўзларини мўмин деб инсонларнинг моли ва жонига тажовуз қиладиган кимсаларнинг ҳоли не кечишини тасаввур қилинг! Бир куни Расулуллоҳ соллаллоҳу алайҳи васаллам: “Муфлис ким, уни биласизларми?” деб саҳобалардан сўрадилар. Улар: “Муфлис, чўнтагида ҳемириси ҳам йўқ одамдир,” дейишди. Шунда Расулуллоҳ соллаллоҳу алайҳи васаллам бундай дедилар: “Муфлис шундай кишики, қиёматга намоз ўқиган, рўза тутган, закот берган бўлиб, кимнидир сўккан, молини ноҳақ еган, урган, ҳақорат қилган ҳамда қонини тўккан бўлиб боради. Аллоҳ ўша муфлис ва мазлумлар ораларида ҳисобот қилганида, уларга муфлиснинг яхши амалларидан олиб беради. Унинг яхши амаллари тугаганида, энди мазлумларнинг гуноҳларини муфлисга юклаб қўяди. Ниҳоят муфлиснинг савоб амаллари тугаб, у дўзахга улоқтирилади”, дедилар.\nҚарши шаҳар бош имом-хатиби Аҳмад Бойқобилов


Эксклюзив: Дунёнинг энг кучли, ёш иқтисодчиларидан бири — ўзбекистонлик Рауфхон билан интервью\n21:08 / 27.02.2017\nЯқинда Тошкент шаҳридаги Халқаро Вестминстер университетининг иқтисод фани ўқитувчиси Рауфхон Салахўжаев дунёнинг 100 та энг кучли ёш иқтисодчиси рейтингидан жой олди. Research Papers in Economics ташкилоти томонидан тузилган мазкур нуфузли рейтингда ҳамюртимизнинг 32-поғонани эгаллагани қувонарли ҳолат, албатта.\nҲали ўттиз ёшни қаршиламаган бўлишига қарамай, Рауфхон макроиқтисоддаги янги йўналиш «Иқтисодий ўсишнинг чуқур омиллари» бўйича тадқиқот олиб бораётган кам сонли олимлардан.\nЁш олим, шунингдек, Ўзбекистон Республикаси Вазирлар Маҳкамаси ҳузуридаги Прогнозлаштириш ва макроиқтисодий тадқиқотлар институтида катта илмий ходим сифатида фаолият олиб боради.\nБугун айнан Рауфхон билан суҳбат қуриб, қаҳрамонимиз билан яқинроқ танишишга, унинг иқтисод соҳасидаги қарашлари, касбий фаолияти, шунингдек, қизиқишлари, ички олами билан ўртоқлашишга ҳаракат қилдик.\nТанишинг: Салахўжаев Рауфхон Фарҳодхонович\nТуғилган санаси: 19 июнь 1987 йил, Наманган вилояти, Косонсой тумани.\nҚаерда таҳсил олган:\n2002-2003 йил — Жаҳон иқтисодиёти ва дипломатия университети қошидаги академик лицейи.\n2003 йилда Future Leaders Exchange (FLEX) program дастуридан муваффақиятли ўтиб, икки йил давомида Техас (АҚШ) штати, Остин шаҳридаги Anderson High School мактабида таҳсил олади.\n2005 йилда Наманган шаҳридаги Дўстлик академик лицейини тамомлаб,Тошкент Молия институтига давлат гранти асосида ўқишга киради.\n2010 йилда Edmund Muskie стипендиялар дастури соҳибига айланиб, Нью-Йорк Давлат университетига ўқишга қабул қилинади. 2012 йилда Корнель университетининг (АҚШ) Меҳнат муносабатлари факультетида малака оширади.\n- Дунёнинг энг кучли ёш иқтисодчиларидан бири эканлигингизни билганингизда, нималарни ҳис этдингиз?\nБу мен учун кутилмаган ва ёқимли ҳодиса бўлди. Бу рейтинг айни дамда сайёрамизда самаралироқ меҳнат қилаётган олим иқтисодчилар ким эканини билиб олишга ёрдам беради. Мазкур рўйхатдан жой олишим — бу фақат шахсий ғалабам эмас, балки юртимизнинг ҳам ғалабасидир. Ўзбекистоннинг катта қисмини ёшлар ташкил этишини ҳисобга олган ҳолда бизда мислсиз илмий салоҳият бор, деб ҳисоблайман ва яқин 20 йил ичида мамлакатимиз Корея ва бошқа давлатлар йўлини босиб ўтиши мумкин. Мен учун бу янгидан-янги ғалабалар учун катта масъулият юклайди, илм билан шуғулланишга рағбат беради.\n- Одатда, дунёнинг энг яхши иқтисодчилари нима билан шуғулланади? Рейтингда кимни шахсан танийсиз?\nМенинг ҳаммуаллифларим асосан, эволюцион биология ва психология соҳасидаги социолог ва политологлардир. Улар ўз тадқиқотларини Ҳарвард унивеситети, Лондон иқтисодиёт мактаби ва бошқа нуфузли муассасаларда олиб боришади. Шу сабабли мазкур рейтингда ҳеч кимни шахсан танимайман, бироқ бу рўйхатга киритилган инсонларнинг барчаси ўз йўналиши бўйича тадқиқотлар қилиб келаётган довруғи баланд олимлар.\n- Иқтисодиётнинг қайси соҳасига кўпроқ ихтисослашгансиз?\nМенинг соҳам — халқаро макроиқтисодий жараёнларни эволюцион биология ва психология нуқтаи назаридан тушунтириш. Мазкур йўналиш иқтисодиётда янги ва урфга кирган саналади. Жумладан, менинг ишларим мамлакатлар орасида бозор институти сифати ва даромадлар тенгсизлиги даражасидаги фарқлар 50 ёки 100 йил аввал эмас, балки ундан-да аввалроқ, халқ ва давлатларнинг маданий бойликлари шаклланаётган вақтда пайдо бўлганини тушунтиради. Мазкур йўналишда бор-йўғи бир неча олим иқтисодчи иш олиб боради, яқин 5-10 йил ичида иқтисодий ўсишнинг чуқур омилларини ўрганиш бўйича амалга оширилаётган ишлар ўз мевасини беради.\n- Университетда таълим бериш сиз учун нимани англатади? Ахир хорижда сиз каби мутахассисларга бўлган талаб доим юқори.\nМен Тошкентдаги Халқаро Вестминстер университетида дарс беришни жуда яхши кўраман. Сабаби у ердаги жамоа нафақат ёш ва салоҳиятли олим иқтисодчилардан, балки катта тажрибага эга мутахассислардан ҳам иборат. Мазкур олийгоҳда ўқитувчилик фаолияти ва илмий тадқиқотларни бир вақтда олиб бориш учун барча шарт-шароитлар яратилган. Ҳамкасбларимиз томонидан ёзилган илмий мақолаларни муҳокама қилиш учун доимий тарзда илмий семинар ва музокаралар ўтказилади. Университетда иқтидорли талабалар таҳсил олади, улар ёзган диплом ишларининг сифати ғарб олийгоҳларида ёзиладиган ишлардан сира фарқ қилмайди.\n- Тинимсиз изланиб, билим олиб, ривожланишингизга нима мажбур қилади? Шахсий мақсадингиз нимадан иборат?\nШунчаки мен, агарда инсон ҳар куни (доимий тарзда) ўз-ўзини енгсагина, ғалаба қозонади, деб ҳисоблайман. Инсон доимо янги мақсадлар қўйиши ва энг муҳими, бу мақсадга эришиш чоғида ўзини бўшаштириб юбормаслиги лозим. Менинг мақсадим – 40 ёшга бориб, фикр-мулоҳазаларига дунё илмий ҳамжамияти қулоқ тутувчи жаҳон миқёсидаги олим бўлиш.\n- Бу йўналишда эндигина таҳсил олаётган ёш иқтисодчиларга нимани маслаҳат берган бўлар эдингиз?\nФикримча, замонавий илмий адабиётни кўпроқ ўқиш зарур. Сабаби, иқтисодиёт айни дамда жуда ҳам тез суръатда ривожланиб бормоқда. Шунингдек, иқтисодчи ўз устида ишлаши, яхши статистик услубларни эгаллаши, доимо ўз-ўзини танқид қила олиши лозим.\n- Бизнинг мамлакатда иқтисодчиларга бўлган талаб қандай? Қайси мутахассислар бизга айни дамда етишмайди?\nШуни қайд этиш лозимки, иқтисодиёт — бу терма соҳа. Иқтисодчилар – бу бухгалтерлар, амалиётчилар, олимлар ва ҳ.к. Кимдир режалаштириш ёки башорат қилиш билан шуғулланади, кимдир эса худди мен каби асосий илмий иқтисодиёт билан машғул бўлади. Мен ушбу касбларнинг барини зарур деб санайман, агар инсон малакали бўлса, унинг иши қўшимча қиймат яратади. Юртимизга ҳозир айнан шундай зарур билим ва малакага эга бўлган мутахассислар керак.\n- Глобал иқтисодий инқироз – бу нима ва у билан қандай курашиш керак?\nИнқирозга хавф деб эмас, балки имконият сифатида қараш лозим. Айнан инқироз вақтида аҳамиятли янгиликлар ва муваффақиятлар амалга оширилади. Бизнинг мамлакатимиз ривожланаётган мамлакатларда кузатилувчи кўплаб иқтисодий бўронлардан ҳеч қандай йўқотишларсиз ўтди. Масалан, биз 2008 – 2009 йилларда ЯИМ юқори ўсишини сақлаб қолишга муваффақ бўлдик. Инқироз билан курашиш шарт эмас, унинг аломатларини кузатиб ва қатъий равишда иқтисодиётни тўғри йўлга йўналтириш лозим. Ҳозирда табиий ресурсларнинг арзон нархи туфайли кўплаб ривожланаётган мамлакатлар бор эътиборни инсон капитали ва инновацион кичик ҳамда ўрта бизнесни тараққий этишга қаратмоқда. Бу ҳолатни Ўзбекистонда ҳам яққол учратиш мумкин.\n- Бизнинг иқтисодиётимизни кучли ва кучсиз томонларини нимада кўрасиз?\nМамлакатимиз иқтисодиёти сайёрамизда жадаллик билан ривожланаётган иқтисодиётлардан биридир. ЯИМнинг 7-9 фоиз оралиғида узоқ йиллар давомида ўсиб келаётгани юртимизнинг ташқи тўнтаришларга чидамли экани ва муҳим ҳимоя захирасига эгалигини кўрсатади. Ўзбекистонда етарлича малакали ишчи кучлар, Осиёда қулай стратегик жойлашув, диверсификацияланган иқтисодиёт ва бой табиий-ресурс манбаи мавжуд. Мен асосий потенциал — бу инсонлар салоҳияти, бозор институтлари ва иқтисодий ривожланишнинг инновацион модели, деб ҳисоблайман.\n- Маълумки, яқинда "2017-2021 йилларда Ўзбекистон Республикасини ривожлантиришнинг бешта устувор йўналишлари бўйича ҳаракатлар стратегияси" лойиҳаси қабул қилинди. Бу дастурда сизни айнан нима мамнун этди ва яна нималарни қўшимча қилган бўлар эдингиз?\nМазкур стратегияда мени кўпроқ ҳукуматнинг илм ва илмий тадқиқотларга катта эътибор қаратгани қувонтирмоқда. Ўрта Осиё, жумладан, Ўзбекистон ҳамиша ўз олимлари ва илмий ютуқлари билан шуҳрат қозониб келган. Ушбу стратегиянинг муваффақиятли амалга оширилиши илмнинг ривожланишида янги даврни очиб беради. Биз эса халқаро илмий ҳамжамиятда Ўзбекистон довруғини янада мустаҳкамлаймиз.\n- Мамлакатда кичик ва ўрта бизнесни ривожлантириш учун қандай муаммоларни зудлик билан ҳал этиш лозим, деб ҳисоблайсиз? Қайси давлатларнинг бизнес модели бизга намуна бўлиши мумкин?\nФикримча, ҳозирги кунда қўлланилаётган чора-тадбирлар давлатимизнинг кичик ва ўрта бизнесни иқтисодий ўсишнинг олға сурувчиси сифатида кўраётганидан дарак беради. Мисол учун, ўз бизнесини очиш учун керакли бўлган харажатлар камайтирилди, корхонани очиш учун кетадиган вақт камайтирилди ва текширишни амалга оширувчи давлат органларининг хўжалик юритувчи субъектлар фаолиятига аралашуви чекланди. Шу чора-тадбирлар туфайли, Ўзбекистон бизнесни амалга ошириш бўйича халқаро рейтингда юқорироқ поғонани эгаллайди, бу эса инвестицион муҳитни яхшилашга ва чет эл инвестицияларининг иқтисодиётга бўлган оқимига ижобий таъсир кўрсатади. Ўйлайманки, бу Сингапур ва Корея каби бошқа Жануби-Шарқий Осиёнинг омадли давлатларида учрайдиган йўналиш билан ўхшаш. Келажакда, шунингдек, хусусий сектор ва академик институтлар ўртасидаги ҳамкорликка катта эътибор қаратиш лозим. Бу инновацион товар ва хизматларни яратиб, жаҳон бозорида рақобат ўрнатишга имкон беради.\n1. Ҳаётдаги шиорингиз: Publish or Perish… (Нашр этиш ёки ўлиш)\n2. Сиз учун энг идеал дам олиш: Идеал ҳордиқ – қаердадир, масалан, бошқа мамлакатда кўл ёки океан қирғоғида, табиатда дам олиш кунларини ўтказиш. Бу фақат таътил пайтида содир бўлади. Одатда, мен дам олиш кунини дўстларим билан ёки уйда сериал ва кино томоша қилиш билан ўтказаман.\n3. Севимли асарингиз: Яхши кўрган китобларим жуда кўп. Дунёнинг ўрганишга бўлган қизиқишим сабаб саёҳат ҳақидаги китобларни яхши кўраман. Биринчи ўқиган китобимдан бири - Робинзон Крузо.\n4. Қайси хорижий шаҳарларда бўлгансиз: Истанбул, Киев, Ханой (Веьтнам), Куала-Лумпур, Пекин, Сеул, Париж, Рим, Флоренция, АҚШнинг 13та штати, жумладан, Нью Йорк, Вашингтон, Сиэтл, Сан-Франциско шаҳарлари, шунингдек, Москва ва Олмаотада бўлганман. Тез орада Минск ва Шри Ланкага саёҳат қилишни режалаштирганман.\n5. 2017 йилда асосий мақсадингиз: Янада кўпроқ малака ошириш ва зуккороқ бўлиш.\nПрезидент ёш иқтисодчига Тошкентдан ҳовли совға қилди\n18:03 / 13.03.2017\nЎзбек иқтисодчиси дунёнинг энг кучли ёш иқтисодчилари рейтингидан жой олди\n15:33 / 11.02.2017


Cана : 09-04-2018 / Жиззах янгиликлари, Солиқ хабарлари / кўрилди: 682\nЛекин, бугун деҳқон деганда, фақат гектар-гектар майдонда зироатчилик билан шуғулланадиган, елкасига кетмон олиб дала кезадиган кишини тасаввур қилсак, бироз янглишамиз. Негаки, замон тараққиёти деймизми ёки бугунги кун талабими, озгина бўлса-да ери бор ҳар бир инсондан ундан самарали фойдаланишни, бинобарин, деҳқончилик маданиятини ўзлаштиришни тақозо этмоқда. Ахир, томорқаси туфайли рўзғори тўкин-сочинлигини таъминлаш билан бирга, қўшимча даромад олаётганлар, турли соҳаларда ишлаб туриб, бўш вақтида томорқасида меҳнат қилаётган, омилкорлиги билан оилавий даромадини ошираётганлар кам-ми?\nБугун вилоятимизнинг Зарбдор туманида ҳам томорқасидан унумли фойдаланаётганлар кўплаб топилади. "Оқбулоқ” ҚФЙ да яшовчи Ёдгор Қодиров хонадонини ана шундай оилалар сирасига киритиш мумкин.\n- Асли касбим ўқитувчи, - дейди Ёдгор ака. Айни пайтда нафақадаман. 15 сотих ерда деҳқончилик билан шуғулланяпман.\nСўнги йилларда деҳқон хўжаликлари ва томорқа ер участкаларидан самарали фойдаланишини ташкил этиш бўйича амалга оширилган ислоҳотлар натижасида қишлоқ хўжалиги маҳсулотлари ишлаб чиқариш ҳажмлари сезиларли даражада ошишига эришилди. Ёдгор Қодиров ҳам ўз томорқасидан унумли фойдаланиб, помидор, бодринг каби қишлоқ хўжалиги маҳсулотларини етиштириб, қўшимча даромад олмоқда.\nЖорий йилнинг 18 мартида Вазирлар Маҳкамасининг "Деҳқон хўжаликлари ва томарқа ер участкаларидан самарали фойдаланишни ташкил этиш чора-тадбирлари тўғрисида”ги қарори ҳаётга тадбиқ этилди. Мазкур қарор фуқароларнинг ўзларига берилган томарқа ерларидан қўшимча даромад манбаи сифатида фойдаланиш самарадорлигини ошириш, аҳоли бандлигини таъминлаш ва томорқа ер участкасидан олинадиган даромадни янада оширишга қаратилгандир.\nДавлат солиқ қўмитаси раисининг ўринбосари Нормат Турсунов ва вилоят Давлат солиқ бошқармаси томонидан мазкур қарор моҳияти аҳоли ўртасида тушунтирилмоқда. Аҳолига ўз томорқасига қизиқишини ошириш мақсадида Ёдгор Қодиров сингари фуқаролар билан юзма-юз учрашув ўтказилиб, унинг тажрибаси намуна сифатида кўрсатилмоқда.\nҲозирда Жиззах вилояти 1 миллион 300 минг нафар аҳоли истиқомат қилади. Аҳоли ихтиёрида томорқа майдони 19 минг 896 гектардан иборат. 170 мингдан ортиқ томорқа хўжаликлари мавжуд бўлиб, солиқ ходимлари томонидан аҳоли ўртасида ердан самарали фойдаланиш лозимлиги тушунтирилмоқда.\nШароф Рашидов туманида ҳам бу борада кенг кўламли ишлар амалга оширилмоқда. Тегишли мутасадди ташкилотлар иштирокида томорқасидан унумли фойдаланиш лозимлиги борасида учрашувлар ўтказилмоқда.\nЕр участкаларидан самарали фойдаланиш ҳолатлари тўлиқ ўрганилиб борилмоқда. Кам таъминланган оилалар шароити ўрганилиб, олма, гилос, нок, анор каби дарахт кўчатлари тарқатилмоқда. Шу бугунга қадар туман солиқ органи ходимлари томонидан аҳоли иштирокида 3382 дона хар хил турдаги дарахт кўчатлари экилди.\n50 нафарга яқин аҳолини еридан самарасиз фойдаланганлиги учун қарор асосида уч карра кўп солиқ тўлаш борасида огоҳлантирилди.\nТоморқа хўжалигини ривожлантириш ва ундан фойдаланишда халқ манфаатдорлигини ошириш мақсадида туман ҳокимлиги қошида махсус ишчи гуруҳ, жойларда хонадон эгаларига зарур бўлган уруғлик, кўчат ва иш анжомларини етказиб бериш бўйича отрядлар ташкил этилган. Томорқадан самарали фойдаланиш бўйича йўл-йўриқлар, маслаҳатлар беряпти.\nМаҳалладаги бирор хонадонда томорқадан самарали фойдаланиш тажрибаси йўлга қўйилдими, бундан, албатта, бошқалар ҳам ўрнак олади. Шунинг учун бугунги кунда Шароф Рашидов туманида ушбу маҳаллаларда йил давомида томорқасида қишлоқ хўжалик маҳсулотлари етиштириб, рўзғори эҳтиёжини, бозор тўкинлигини таъминлаётган оилалар кўпайиб бормоқда. Улар учун қишлоқ хўжалиги юмушлари мавсумий тадбир эмас, балки йил давомида бажариладиган, оила аъзоларининг доимий бандлигини таъминлайдиган, сердаромад ишдир.\nДавлат солиқ қўмитаси раиси ташаббуси ҳар бир ҳудудда хонадон паспортини жорий этиш тавсия этилган эди. Бу паспортда ҳар бир хонадоннинг томорқа ер майдони, унда экилаётган экин турлари, мевали дарахтлар, токлар, чорва моллари ва паррандалар, етиштирилаётган маҳсулот тўғрисида маълумот ҳамда ернинг ҳолати, сув таъминотига қараб қайси экинларни экиш, парваришлаш, боғ яратиш бўйича тавсиялар бериб борилмоқда.\nМамлакатимизда томорқа хўжалигидан фойдаланиш борасида яратилган эркинлик ва ҳар бир оиланинг фаровонлиги йўлида кўрсатилаётган ғамхўрлик самарасида томорқачилик фаровонлик манбаига айланиб бораяпти.\nГулчеҳра Урдушева – Жиззах вилоят ДСБ Жамоатчилик билан алоқалар\nва ҳуқуқий ахборот бўлими бош мутахассиси\nХоразмда томорқадан даромади ортаётган оилалар сони кўпаймоқда


АМУДАPЁ ТУМАНИ: ИНТЕPНЕТ ЖУPНАЛИСТИКА PИВОЖИ - AmuNews.uz - энг сўнгги янгиликлар\nАМУДАPЁ ТУМАНИ: ИНТЕPНЕТ ЖУPНАЛИСТИКА PИВОЖИ\nБугун давр билан ҳамнафас бўлишни истаган киши албатта, атрофимизда содир бўлаётган воқеа-ҳодисалар, янгиликлардан хабардор бўлиб боради. Ахборотни етказиш ҳақида гап кетганда айтиш керакки, яқин-яқинларгача оммавий ахборот воситалари асосан матбуот, радио ва телевидение кўринишларида тасаввур этилар эди. Бироқ, эндиликда бутун дунёда Интернет-журналистикаси ҳам алоҳида, келажак оммавий ахборот воситаси сифатида эътироф этилмоқда.\nИнтернет орқали ахборот олишнинг муҳим жиҳатлари шундан иборатки, масалан, агар газета ҳар ойда икки марта чоп этилса, ёки теле - ва радиоканаллар кунига маълум соат эфирга узатилса, интернет-нашр у ёки бу воқеа тўғрисидаги ахборотни янгилаш борасида чекланмаган имкониятларга, матн учун кенг майдонга эга. Иккинчидан, Интернетда "икки томонлама алоқа” — "feed-back” имконияти бор. Ҳар бир фойдаланувчи Интернетда чоп этилган материалга ўзининг муносабатини билдириши, фикрини қолдириши, қўшимча қилиши ёки ахборотни таҳрир қилиши мумкин. Шунингдек, сайтдаги мақолага қўшимча электрон манбаларни илова қилиш, овозли ва видеоматериалларни жойлаштириш мумкин.\nШу жиҳатлари билан оммавий ахборот воситаси сифатидаги Интернет сайтлари бугун миллионлаб ўқувчилар аудиториясига эга бўлмоқда. Юртимизда ҳам бу каби информацион порталлар сони ва уларнинг ўқувчилари кун сайин ортмоқда. Қувонарлиси, 2012 йилдан бошлаб туманимизда ҳам давр талаби асосида ана шундай хайрли ишга қўл урилди. Дастлаб «Тараққиёт кўзгуси» газетасининг Интернетдаги расмий саҳифаси сифатида иш бошлаган www.amunews.uz веб-сайтининг ўтган йил охирларига келиб мустақил ОАВ сифатида рўйхатдан ўтгани нафақат сайтдаги маълумотлар ҳажмининг, балки сайтга ташриф буюрувчилар сонининг ҳам сезиларли даражада ошишига замин яратди. Ҳозирги кунда Ўзбекистон Pеспубликасида 14 мингдан зиёд интернет сайтлари рўйхатдан ўтган бўлса, www.amunews.uz сайти www.uz порталининг топ рейтинги бўйича биринчи мингталик ичида ўз ўрнини топган. Биз юртимиздан йироқ бўлсак ҳам ўз туманимиз ҳаёти, унда содир бўлаётган ижтимоий-иқтисодий воқеалардан дунёнинг исталган нуқтасида туриб хабардор бўлиш имкониятига эга бўлдик. Бундан ташқари, мазкур сайт кенг қамровлилиги билан ҳам алоҳида ажралиб туради. Сайтда фақат янгиликлар билан чекланиб қолмасдан, фото шарҳлар, дунё манзаралари, машҳур шахслар ва саналар ҳақида маълумотлар, турли хил ижтимоий сўровномалар жой олган.\nИнсон умри давомида ахборот оқимида яшайди, шунингдек кун давомида ҳам ахборот олами билан ёнма-ён ҳаёт кечиради. Эрталабки нонушта пайтида телевизор кўрамиз ёки радио тинглаймиз, дам олиш вақтида газета ёки журнал ўқиймиз. Хизмат хонамиздаги компьютерни ёқишимиз билан уни Интернетга улаймиз ва янгиликлар оқимига шунғиймиз. Эндиликда дунё ва мамлакатимиздаги етакчи ахборот агентликларининг веб-саҳифалари, машҳур газеталарнинг интернет талқини билан танишишдан ташқари албатта, туманимиз ҳаётининг Интернетдаги кўзгуси – www.amunews.uz веб-сайтига ҳам ташриф буюриб, туманимиз янгиликлари билан тезкор ва қулай тарзда танишамиз. Дарвоқе, сайтнинг мобил версияси ҳам сайт билан ҳамроҳ бўлишда бизга катта ёрдам беради.\nФурсатдан фойдаланиб, ушбу веб-сайт таҳририяти ходимларини 27 июнь – Матбуот ва оммавий ахборот воситалари ходимлари куни билан чин юракдан табриклайман, ишларига омад тилайман.\nтуман Халқ таълими муассасалари фаолиятини методик таъминлаш ва ташкил этиш бўлимининг "Ўқувчиларни касб-ҳунарга йўналтириш ва психологик педагогик диагностикасини методик таъминлаш кичик гуруҳи” раҳбари.


Янги йилнинг биринчи иш кунида ДХМлар қанча хизмат кўрсатди? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Янги йилнинг биринчи иш кунида ДХМлар қанча хизмат кўрсатди?\n2020 йилнинг биринчи иш кунида Жиззах вилоятидаги Давлат хизматлари марказлари томонидан 526 та давлат хизматлари кўрсатилди. Статистик маълумотларга кўра, энг кўп кунлик 84 та давлат хизматлари Ш.Рашидов тумани ДХМ томонидан кўрсатилган. Кейинги ўринда Ғаллаорол тумани 63 та ва Жиззах шаҳри 61 та.\nИлк иш кунида 43 та тадбиркор рўйхатдан ўтган. Уларнинг 9 нафари юридик шахс (1 та қайта рўйхатдан ўтган) бўлса, 35 нафари якка тартибдаги тадбиркорлар (17 та қайта рўйхатдан ўтган) ҳисобланади. Илк иш кунида биронта ҳам марказга хорижий корхона очиш истаги билдирилмаган.\nЖиззахлик 68 нафар тадбиркорнинг 519 миллион сўмдан ортиқ солиқ қарзи ҳисобдан чиқарилди


Ўзбекистонда диний эркинлик вазияти ҳамон аянчли\nХалқаро диний эркинлик бўйича АҚШ комиссияси вакиллари фикрича, Ўзбекистонда диний эркинликларни таъминлаш жабҳасида ижобий ўзгаришлар кузатилаётгани йўқ.\nХалқаро диний эркинлик бўйича АҚШ комиссияси 1 май куни галдаги йиллик ҳисоботини чиқарди. Мазкур ҳисоботдаги “алоҳида хавотир уйғотувчи давлатлар" рўйхатида Ўзбекистон ҳам бор.\nХалқаро диний эркинлик бўйича АҚШ комиссияси чиқарган йиллик ҳисоботнинг биринчи қисми “алоҳида хавотир уйғотувчи давлатлар”, иккинчи қисми Комиссия кузатувидаги давлатлар рўйхати, учинчи қисми қўшимча кузатув лозим бўлган давлатлар рўйхатидан иборат.\nҲисоботининг “алоҳида хавотир уйғотувчи давлатлар” рўйхатига Бирма, Ироқ, Корея Халқ Демократик республикаси, Нигерия, Покистон, Хитой Халқ Республикаси, Саудия Арабистони, Судан, Туркманистон, Ўзбекистон, Эритрея, Эрон ва Вьетнам киритилган.\nКомиссиянинг Сиёсат ва тадқиқотлар бўйича директори Нокс Теймс Озодлик радиосига берган интервьюсида Ўзбекистоннинг “алоҳида хавотир уйғотувчи давлатлар” рўйхатидан ўрин олгани сабабини бундай изоҳлади:\n- Ўзбекистонда диний эркинлик билан боғлиқ вазият аянчли аҳволда қолмоқда. Шу боис Комиссия АҚШ Давлат департаментига Ўзбекистонни “алоҳида хавотир уйғотувчи давлатлар”, яъни диний эркинликлар энг ёмон кўринишда бузилаётган давлатлар рўйхатида қолдиришни яна тавсия қилди.\nДавлат департаменти Ўзбекистонни аллақачон шу рўйхатга киритган ва биз бу қарорни қўллаб-қувватлаймиз. Тошкент расмийлари диний эркинлик бўйича қонунлар ва ўз сиёсатини ислоҳ қилиши учун биз Оқ Уй маъмуриятини зарурий чоралар кўришга даъват қиляпмиз, деди Нокс Теймс.\nХалқаро диний эркинлик бўйича АҚШ комиссияси чиқарган йиллик ҳисоботда Ўзбекистон ҳукумати сўнгги йилларда давлат кўрсатмаларига амал қилмаган минглаб мусулмонни 20 йилгача бўлган муддатларга озодликдан маҳрум этгани, турли диний гуруҳлар аёвсиз таъқиб қилингани, ҳукумат ўз ҳатти-ҳаракатини уларнинг Ҳизбут-Таҳрир каби экстремистик гуруҳларга алоқадорлиги билан изоҳлагани билдирилган.\nДавлат департаменти маълумотига кўра, 2007 йилдан бери Ўзбекистонда экстремизмга алоқадорлик айби билан 5000–5500 одам қамалган.\nХалқаро диний эркинлик бўйича АҚШ комиссияси раҳбарларидан бири Нокс Теймс Ўзбекистонда хавфсизликка реал таҳдид борлигини инкор қилмаган ҳолда, бу таҳдид ҳукуматга ёқмаган диндорларни таъқиб қилиш учун баҳона бўла олмаслигини айтди.\n- Айни пайтда Ўзбекистонда хавфсизликка таҳдид¸ жумладан, экстремистик гуруҳларга алоқадор бўлганлар томонидан хавфсизликка таҳдид мавжуд. Аммо бу ҳукуматнинг мустақил мусулмонларга нисбатан аёвсиз муносабатда бўлишига баҳона бўла олмайди. Аксинча, бундай муносабат консерватор ўзбекларнинг ҳукуматга қарши бўлиши ва экстремизм таҳдидининг кучайишига сабаб бўлади, деди Нокс Теймс.\nХалқаро диний эркинлик бўйича АҚШ комиссиясининг йиллик ҳисоботида ҳозир Ўзбекистонда туркиялик диний уламо Саид Нурсийнинг издошлари ҳукумат томонидан таъқиб қилинаётгани билдирилган.\nЖорий йил февралида диний экстримизмда айбланаётган икки гуруҳ, жумладан “Ирмоқ” журналининг беш нафар ходими судланиб, саккиз йилгача бўлган муддатларга озодликдан маҳрум этилган.\nБухорода “Нурчилар” иши юзасидан декабрь ойида тўққиз киши қўлга олинган. Куни кеча улар олти йилдан тўққиз йилгача бўлган муддатларга озодликдан маҳрум этилди.\nХалқаро диний эркинлик бўйича АҚШ комиссияси ҳисоботида Ўзбекистонда нафақат мусулмонлар¸ балки бошқа диний гуруҳлар вакиллари ҳам таъқибларга учраётгани қайд этилган. Хусусан, насроний динига мансуб гуруҳларнинг рўйхатдан ўтиши учун жиддий қийинчиликлар борлиги билдирилган.\n- 1998 йилда диний эркинлик ҳақида қабул қилинган қонун диний эркинликни чеклайди. Биз озчиликни ташкил этган диний гуруҳнинг тўққиз аъзоси қўлга олингани ва ҳозирда улардан тўрт нафари¸ жумладан, пастор Дмитрий Шестаков ҳам қамалганидан хабардормиз.\nУ тўрт йиллик қамоқ жазосини меҳнат колониясида ўтамоқда. У Андижонда шунчаки диний йиғин ўтказгани учун қўлга олинган, дейди Халқаро диний эркинлик бўйича АҚШ комиссияси аъзоси.\nҲисоботининг Ўзбекистонга оид қисми охирида АҚШ ҳукуматига қатор тавсиялар берилган.\nХусусан, Халқаро диний эркинлик бўйича АҚШ комиссияси Давлат Котибига Ўзбекистонни “алоҳида хавотир уйғотувчи давлатлар” рўйхатида қолдиришни тавсия қилган.\nБундан ташқари, АҚШнинг Ўзбекистонга кўрсатажак ёрдами мамлакатдаги диний ва эътиқод эркинлиги, инсон ҳуқуқлари вазиятини яхшилаш, шубҳали айбловлар билан қўлга олинган шахслар, яъни диний, сиёсий ёки хавфсизликка таҳдид солганлик каби айбловлар билан қўлга олинганлар ишларини қайта кўриб чиқиш механизмини яратиш, дин эркинлиги бўйича халқаро келишувларга Ўзбекистоннинг риоя қилиши ва бошқа шу каби қатор шартлар асосида амалга оширилиши тавсия қилинган.\n- Инсон ҳуқуқлари ва диний эркинликлар билан боғлиқ муаммолар ҳал этилиши учун биз Қўшма Штатлар ҳукуматига барча тадбирлар ва баёнотлар АҚШ Давлат департаменти, Мудофаа вазирлиги ва ҳукуматнинг бошқа идоралари билан мувофиқлаштирилган ҳолда амалга оширилишини тавсия қилдик, деди Халқаро диний эркинлик бўйича АҚШ Комиссиянинг Сиёсат ва тадқиқотлар бўйича директори Нокс Теймс.\nШунингдек, Халқаро диний эркинлик бўйича АҚШ комиссияси ҳисоботида АҚШ ҳукуматига ўзбекистонлик инсон ҳуқуқлари ҳимоячилари ва диний эркинлик ташаббусларини қўллаб-қувватлаш ва шу каби бошқа тавсиялар таклиф қилинган.


НАТО туфайли Украина ўз еридан айрилиб қолиши мумкин – УХХ генерали - Zamin.uz\nНАТО аралашуви туфайли Украина жануби-шарқида бир неча вилоятлардан ажралиб қолиши мумкин, деди Украина Хавфсизлик хизмати собиқ генерал-майори Василий Вовк "Наш" телеканали эфирида.\n“НАТО иштирокисиз биз ушбу урушда ғалаба қозона олмаймиз. Буни ҳамма билади. Шу ўринда савол туғилади, агар биз НАТОга кирсак НАТО Россия билан урушга тайёрми? Менимча бунинг эҳтимоли кам”, - деди собиқ генерал.\n“НАТО туфайли энг ёмон сценарий содир бўлиши мумкин. Биз уларни чап қирғоққа олиб кирамиз, кейин эса улар Грузияда бўлганидек, кечирасизлар, биз чекинамиз деб ортга қайтади. Оқибатда Харьков, Донецк, Херсон, Николаев вилоятлари ташқарида қолади", — деди Вовк.\nЭслатиб ўтамиз, бир неча кундан бери НАТО ҳарбий самолётлари Украина ҳудудига қандайдир юкларни ташиб келмоқда. Бироз олдин эса Украина президенти Владимир Зеленский Донбассдаги вазиятни НАТО бош котиби Йенс Столтенберг билан муҳокама қилганини ва уни фақат НАТО ёрдамида ҳал қилиш мумкинлигини хабар қилган эди.\nРоссия эҳтиёт чорасида ўз қўшинларини Украина билан чегарага яқин ҳудудларга олиб келмоқда. Сўнгги бир неча кун давомида эса бутун Россия бўйлаб ҳарбий кучларнинг барча бўлинмаларида ўқув машғулотлари ва қўшинлар тайёрлигини текшириш машқлари бажарилмоқда. “Замин” янгиликларини “Youtube”да кузатиб боринг\nЯнгиликлар » Дунё » НАТО туфайли Украина ўз еридан айрилиб қолиши мумкин – УХХ генерали


Ўзбекистоннинг донғи чиқмаган масканлари: Ҳавоси-ю сувининг шифобахш хусусиятлари\nЎзбекистондаги Чортоқ шаҳарчасида ноёб бальнеология курорти бор. Ундаги сув таркиби машҳур Карловы Вары ва Трускавец курортларидаги сув хусусиятларига жуда яқин. Ўтган асрда бу ерда умумиттифоқ шифохонаси очилган. Хўш, ушбу жойларнинг ноёблиги нимада ва яқин орада Чортоққа боришнинг фойдаси борми?\nИккинчи жахон урушидан кейин бутун Совет Иттифоқи бўйлаб қудуқларни бурғулаш ишлари олиб борилди, чунки ўша пайт улкан мамлакатда ёқилғи танқис эди. Ўзбекистон ҳам бундан четда қолмади, албатта. Геологлар Чортоқсой дарёси водийсида нефть кони бўлиши мумкинлигини таҳмин қилишди. Шу мақсадда 1946 йилда қидирув бурғулаш ишлари бошланди, лекин нефть ўрнига сув отилиб чиқди.\nШундан кейин қудуқни ёпиб, ишларни ҳам тугатиб юборишди. Маҳаллий аҳоли эса қудуқлардан сизиб чиқаётган жилғаларни тезда жиловлаб олди, чунки Осиёда сув доимо олтинга қиёсланган. Бора-бора сувнинг шифобахш эканлиги аён бўлди. Ушбу овоза халқ орасида жуда тез тарқалганидан, Чортоққа бутун республикадан одамлар оқиб кела бошлади.\n1947 йилда Наманган вилояти партия қўмитаси биринчи котиби бўлган Нуритдин Муҳитдиновга ҳам мўъжизавий сув манбаи ҳақида хабар беришди. Геологларнинг таъкидлашича: «Чортоқда 1,5-2 минг метр чуқурликда 40-60 даражали ҳароратдаги иссиқ минерал сув топилган». Бу биринчи рақамли қудуқда эди. Тажриба ишига гувоҳ бўлганлар топилмани Карловы Вары минерал сувлари билан тенглаштиришди.\nЧортоқ билан Карловы Вары курортини нақ 5 минг километр масофа ажратиб туради. Агар гап-сўзлар ҳақиқат бўлса, Ўзбекистонда ноёб бальнеология курорти пайдо бўлиши мумкин! Шу ўйлар билан Мухитдинов шов-шув кўтарилган туманга йўл олди. У ерда қудуқдан оқиб чиқаётган сувга чўмилаётган одамларни учратди. Яна бир гуруҳ одамлар ўз навбатини кутиб, шу яқин атрофда ўтирарди. Улар биринчи котиб билан суҳбатда бўлишди ҳамда касалликлардан халос бўлиш учун Ўрта Осиёнинг турли чеккаларидан ташриф буюрганини сўзлаб беришди.\nУшбу манзарадан қаттиқ таъсирланган Мухитдинов Соғлиқни сақлаш вазирлигидан ўз мутахассисларини юбориб, сувнинг шифобахш хислатларини тадқиқ қилишларини сўради. Сўров ҳам шу заҳоти қондирилди. Бир неча йиллик тадқиқот ишларидан кейин экспертлар ушбу сув наф берадиган касалликлар турини аниқлашди. Шу тариқа Чортоқ санатор-курорт масканининг қурилиш ишлари бошланиб кетди:\n1949 йилда 1-қудуқ очилган туманда шифобахш ванналарига эга 30 ўринли бальнеология касалхонаси қуриб топширилди.\n1950 йилда «Чортоқ» курортини ташкил қилишга буйруқ берилди. Вақт ўтиб, бу ердаги ўринлар сони 150 кишига етди.\n1953 йилда чучук ичимлик сувини чиқариш учун, 507 метр чуқурликда 32-қудуқни бурғулашди. Шу онда Наманган замини одамларга совға ҳадя этди: чучук сув ўрнига қудуқдан енгил минералланган сув оқиб чиқди. Ўз таркиби ва фойдали хусусиятлари бўйича у «Трускавец» курортининг минерал сувига ўхшаб кетарди.\n1961 йилда бальнеология шифохонаси 300 ўринга мўлжалланган «Чортоқ» курортига айлантирилди.\n1975 йилда ўринлар сони икки ҳисса кўпайтирилди, сиҳатгоҳ ифратузилмаси кенгайтирилиб, кўрсатиладиган хизматлар ҳажми ошди.\n980-1995 йиллар даври янада унумдор бўлди: 250 ўринли янги бино, 30 ўринли реабилитация бўлими, янги хизматлар ва ҳ.\nБугунги кунда «Чортоқ» курорт маскани ҳудуди 1000 ўринга мўлжалланган бир нечта сиҳатгоҳларни ўз ичига олади.\nКурортнинг энг катта ҳудудига эга, энг замонавий қисми бу “Chortok Resorts” санаторийси бўлиб, унда турар-жой мажмуалари, илғор даволаш усуллари, шахсий отхона ва балиқчилик хўжаликлари мавжуд.\nОлий тоифали шифокор Абдулхай ака Тошбоев 83 ёшда. Ҳозирда у нафақага чиққан, лекин бутун умрини «Чортоқ» сиҳатгоҳига бағишлаган, десак муболаға бўлмайди. Шу атрофнинг ажабтовур воқеалари сингари унинг тиббиёт соҳасига бўлган ҳаётий йўли ҳам нақ афсонага ўхшаб кетади.\nАбдулхай ака 4-синфда таҳсил олаётганда, унинг амакиваччаси оғир бетоб бўлиб қолади. Бир куни тонг саҳарда бувиси деразасини тақиллатиб: «Болам, Абдуллажоннинг жони узиляпти. Борақол, у билан хайрлашиб ол», деганини яхши эслайди. Акаси ҳолсиз ётар, на ёруғлик ва на товушларга аҳамият берарди. Тиббиёт ҳамширасини чақиртиришди, лекин Абдулхай ака уни кутмасдан мактабга кетди. Дарслардан кейин яна акасининг олдига келди, не кўз билан кўрсинки, акасининг аҳволи яхшилана бошланган эди. Нима бўлди экан? Тиббиёт ҳамширасининг уколидан кейин амакиваччаси тузалиб кетдимикан. Абдулхай ака тиббиёт ходимасининг нима берганлигини билмасди-ю, лекин ўша дам: «Шифокор бўламан!» - дея қатъий ният қилганини аниқ эслайди. Чунки айнан тиббиёт мўъжиза ярата олди ва унинг акасини ҳаётга қайтарди.\nАйнан Абдулхай ака Тошбоев туфайли Чортоқда болалар санаторийси пайдо бўлганини ҳамма ҳам билавермаса керак. 1962 йилда у бош шифокор ўринбосари бўлганидан кейин, ўсмир болалар катталар билан бирга даволанаётганига эътибор берди. Шунда жонкуяр шифокор болалар бўлими зарурияти ҳақидаги масалани ўртага ташлади. Санатор-курорт маскани ҳудудида болалар интернати мавжуд эди, айнан шу бинони қайта шакллантириб, сиҳатгоҳга айлантиришди. Лекин қаҳрамонимиз болалар даволаниб, таҳсил олиш имконига эга бўладиган даволаш-профилактика интернати бўлиши кераклиги ҳақида қатъий туриб олди. Ушбу маскан учун биринчи мижозларни жалб этиш мақсадида, у ҳамкасблари билан мактабма-мактаб юриб, ота-оналар ва болалар ўртасида тарғибот олиб борди. Кўпчилик одамлар «Чортоқ»қа боришни дам олиш саёҳати деб тушунар эди. Лекин бу ердаги қатъий тартиб ва талабларга гувоҳ бўлгач, ажабланарди. Сабаби раҳбарият биринчи ўринга соғломлаштириш ва таълимни қўяр, кейинги ўринларда вақт қолсагина, кўнгилочар машғулотларга рухсат бериларди.\nАбдулхай ака Тошбоев санаторийдаги ҳар бир меҳнат йилини эслайди. Бу ерда раҳбарият ўзгарганда, янги бинолар қурилди, илғор даволаш усуллари жорий қилинди. Суҳбатдошимиз беморлари ҳақида гапирар экан, кўз олдимизда ёшара бошлайди. Уларнинг ҳар бирини номи билан хотирлайди, нимага шикоят қилган, қандай даволанган, қандай натижа билан чиқиб кетган, барчасини эслайди\nУнинг сўзларида олам-олам меҳр, шифо топган беморлари учун фахр туйғуси мавжуд. Худди уларнинг касаллик устидан ғалабаси – шифокорнинг шахсий муваффақиятидай. Балки чиндан ҳам шундайдир.\nКурорт маскани тарихида оғир йиллар ҳам бўлган. 2000-йилларнинг бошида сиҳатгоҳ ҳудудини ҳарбийларни тайёрловчи «сержантлар мактаби»га бериб юбормоқчи бўлишди. Йиллаб йиғилган база, ободонлаштирилган ҳудуд, табиат неъматларига асосланган самарали даволаш усуллари — буларнинг ҳаммаси ёпиқ ҳудуднинг бир қисмига айланиши мумкин эди. Оддий одамлар эса унинг ичига кира олишмасди. Абдулхай ака Тошбоев ҳамкасблари билан бирга санаторийнинг бир қисми учун курашди, масъул ташкилотларга боришни канда қилмади, давлат президенти номига петициялар ёзди. Ахир қанча-қанча инсон бу ерда соғлиғини тиклади, бошқаларни ҳам ана шундай имкониятдан махрум қилиш ҳақиқий жиноят бўларди! Жонсарак шифокор ниҳоят ўз ниятига етди. «Чортоқ» курорти ҳудудида сержантлар мактабини ташкил этиш ҳақидаги қарор бекор қилинди.\n"«Инсонларга фойда келтириш — олий бахт», — дейди ўз мотивацияси ҳақида нафақадаги шифокор. Баъзи бир одамлар бир неча ўн йиллаб ишлайди, лекин тарихда из қолдира олмайди. Абдулхай ака Тошбоев илмий ишлар ва мақолалар ёзди, санаторий тарихига оид маълумотлар ва афсоналарни мисқоллаб йиғди, ҳар бир ғалаба учун хурсанд бўлди ва санатор-курорт маскани гуллаб-яшнаши учун куч-қувватини аямади. Кўпчилик шифокорлар бу қадриятларни у билан бўлишди. Балки айнан шунинг учундир бу ерда мутлақо ўзгача муҳит ҳукмрон: яъни табиат бойликлари инсон юрагининг иссиқ тафти билан бирлаша олган.\nЧортоқнинг мўътадил иқлими, ҳайратланарли табиати, табиий даволаш усуллари, масканнинг мўъжизавий кучи ҳар йили минглаб одамларни жалб қилади. 2020 йилда бу ерда янги “Chortok Resorts” санаторийси иш бошлайди. Бу янгилик сиҳатгоҳнинг хизмат кўрсатиш, терапия ва профилактика соҳасига ўзгача нафас бағишлаши шубҳасиз.\nКузатув майдончасидан хушманзара водий кўринади. Пастроқда — кўл билан ҳовуз. Уларда балиқ етиштириш реажалаштирилган, ташриф буюрувчилар балиқ ови билан вақтларини мазмунли ўтказишлари учун. Уй ҳайвонлари ишқибозлари отхонага кириб, меҳрибон жониворлар бўлган отлар муҳитидан баҳраманд бўлади. Айтганча, отхона ҳам даволашнинг бир қисми ҳисобланади: “Chortok Resorts”да иппотерапия ривожлантирилади. Отларда сайр қилиш таянч-ҳаракат аппаратининг бир қатор касалликларини даволашда фойдалидир. Санаторийнинг улкан яшил ҳудуди (15 гектардан ортиқ) эса отларни боқишга қулай шароитларни яратади.\nЧортоқнинг машҳур анъанавий даво усуллари экологик туризм билан ҳамоҳанг бўлади. Минерал сув асосидаги ванналар йод, радон, бром ва бошқа минерал моддаларга эга.\nВа албатта, бу ернинг ичимлик сувини ичиш терапиянинг бир қисмидир. Таянч-ҳаракат тизими, эндокринология ва дерматология, юрак-қон-томир ва асаб тизими касалликларига чалинган беморлар, гинекологик муаммолари бор аёллар сезиларли натижа кўрадилар. Бу каби даво усуллари тор мутахассислар томонидан тегишли текширувлардан сўнг буюрилади. Агар курорт меҳмонининг соғлиғида жиддий муаммоси бўлмаса, унга зарурий профилактика режимини танлаб беришади. Бундай муолажалардан кейин ҳар бир инсон танасига янги куч кирганини ва руҳи тетиклашганини албатта сезади.\nЎзбекистон Президенти Шавкат Мирзиёев Наманган вилоятига ташрифи чоғида курортдаги қурилиш ишлари билан танишди. Мамлакат раҳбари сувнинг таркиби ва сифатини баҳолаб, даволаш усулларининг аҳамиятини ҳам таъкидлаб ўтди: «Бизнинг ҳудуд учун йод етишмовчилиги долзарб ҳисобланади. Шу маънода йодга бой Чортоқ сувининг аҳамияти катта. Кўпчилик бу жойларни билмайди. Шунинг учун юртимизнинг турли бурчакларидан ташриф буюрувчиларни жалб қилиш керак. Биз учун инсонлар саломатлиги, айниқса болалар соғлиги жуда муҳим».\nЭнди нима деб ўйлайсиз, Чортоққа келишнинг фойдаси бормикан? Дам олиб, соғломлашишни истовчилар учун шубҳасиз бор! Шунингдек, бу ерга зиёратни севувчилар, экотуризм ихлосмандлари ҳам бемалол ташриф буюришлари мумкин.\nБунинг учун муқаддас қадамжолар етарлича: Балиқ кўлининг шаффоф сувлари, Султон Саиднинг қадимий мақбараси, сирли Қирқ қиз тоғи, Наманган ва Чуст жумбоқлари. Ва албатта, ўзбекона табиатнинг мазали ва соғлиққа фойдали неъматлари. Ишонинг, асло зерикмайсиз, чунки ушбу диёр ажойиб афсоналар ва сеҳрли жойларга макондир.


Давлат рақобат қўмитаси раиси Жанубий Корея элчисини қабул қилди\n11:14 / 21.07.2016\nДавлат рақобат қўмитаси раиси Даврон Ҳидоятов Жанубий Кореянинг Фавқулодда ва Мухтор элчиси жаноб Квон Ёнг-у билан учрашди.\nУчрашув давомида Даврон Ҳидоятов мамлакат иқтисодиётида таркибий ислоҳотларни амалга ошириш, унда хусусий секторнинг улуши ва аҳамиятини юксалтириш ҳамда давлат иштирокини қисқартиришда Ўзбекистон Республикаси Давлат рақобат қўмитасининг фаолияти, ўрни ва вазифалари ҳақида сўз юритди.\nТомонлар давлат органлари ва етакчи корейс компаниялари вакиллари билан ўтказиладиган учрашув ва музокараларнинг натижалари муҳим аҳамият касб этишини мамнуният ила таъкидлашди.\nУчрашув ва анжуманларни ўтказиш чоғида эришилган келишувлар иқтисодиётнинг турли соҳаларида муҳим лойиҳаларни амалга оширишда икки мамлакат ўртасидаги узоқ ва самарали ҳамкорликнинг ажралмас қисмига айланганлиги алоҳида таъкидланди.\nШунингдек Қўмита ва Корея Республикаси ташкилотлари ўртасидаги турли соҳалардаги ўзаро ҳамкорликнинг ривожланиши икки мамлакат манфаатини кўзлаши билдирилди.\nУчрашув якунида Корея Республикасининг Фавқулодда ва Мухтор элчиси Квон Ён-у ўтказилган қабул учун миннатдорчилик билдириб, унинг натижаларидан мамнун бўлганлигини айтди. Шу билан бирга у Корея Республикасининг Ўзбекистондаги элчихонаси учрашув ва анжуманларда эришилган келишувларни амалга оширишга тайёр эканлигини маълум қилди.


фанига кириш. Диннинг ибтидоий фанига кириш. Диннинг ибтидоий\nфанига кириш. Диннинг ибтидоий\nZardushtiylik - Vikipediya, Zardushtiylik - Vikipediya, Buddizm - Vikipediya, Buddizm - Vikipediya, лойиҳалар самарадорлиги кўрсаткичлари, уларн , ADOBE, 576788, Seryoz, Seryoz, “BBB”-metodi, Такдимот Маъруза № 20 Хатоликларни аниқлаш ва тузатиш Циклли кодлар, Такдимот Маъруза № 20 Хатоликларни аниқлаш ва тузатиш Циклли кодлар, фффф, фффф\n«Диншунослик» фанига кириш. Диннинг ибтидоий\n1. Диншунослик фани ва унинг асосий мақсади. Диннинг жамиятдаги функциялари.\n2. Динларнинг таснифи. Диний онг асосларининг шаклланиши.\n3. Диннинг тарихий шакллари: тотемизм, анимизм, фетишизм, шаманизм, магия.\nДин инсоният маънавий ҳаётининг таркибий қисмидир. Ўзбекистон Республикасида зиёлилар олдига маънавий баркамол инсонни шакллантириш вазифаси қўйилган бир пайтда дин масаласини четлаб ўтиш мумкин эмас. Мазкур масалани ҳал этишда илгариги динга агрессив ҳужум этиш услубининг салоҳиятсизлиги ҳаммага очиқ-ойдин. Лекин кейинги пайтда пайдо бўлган диний бўлмаган масалаларни диний деб аташ, ҳар қандай, ҳатто бир-бирига зид бўлган, фикрларни таҳлил қилмасдан туриб мақташ услуби ҳам ўзини оқламайди. Демак, ушбу масалага принципиал, профессионал, илмий ёндашув даркордир.\nЎзбекистон Россия империяси ва Совет Иттифоқи таркибида бўлган ва жаҳон ҳамжамиятидан ажратилиб яшаган бир даврда, Fарбда Х1Х асрнинг ўрталарида вужудга келган диншунослик фани анча йўл босиб ўтиб, кўплаб илмий натижаларга эришди. Мустақиллик йилларида Ўзбекистон тадқиқотчилари бу янги соҳа билан яқиндан танишиб, мутахассис-қадрларни тарбиялай бошладилар.\nДин - эътиқод ҳамдир, бу эса ҳар бир кишининг шахсий иши. Лекин шахсни ҳар қандай миссионер ташкилотлар ихтиёрига ҳам ташлаб қўйиб бўлмайди. Озод жамиятда ҳар бир инсон ўз шахсий муносабатини белгилаб олиши учун унга ҳар томонлама, бой, холис-илмий ахборот зарур. Бундай ахборот кўп қиррали бўлмоғи, бировнинг ғаразли шарҳисиз асл матнлар шаклида бўлса мақсадга мувофиқдир. Эскирган маълумотлар асосида мутахассис бўлмаган муаллифлар томонидан ёзилган асарлар ҳозирги замон ахборот эркинлиги ва унинг етиб келиши осон бўлган шароитларда ўқувчиларнинг кўз ўнгида мазкур муаллифларнинг обрўсизланишига ёки ўқувчини нотўғри тасаввурга эга бўлиб қолишига олиб келади.\nЎрта Осиёга ислом дини кириб келгунига қадар бу ерда\nДин ва Қонун ўзаро муносабатларини яхши билиш демократик жамият пойдеворини мустаҳкамлайди. Ўзбекистон Республикаси Конституцияси ва «Виждон эркинлиги ва диний ташкилотлар тўғрисида»ги Ўзбекистон Республикаси Қонуни турли диний жамоа аъзоларининг ҳуқуқлари, мажбуриятлари ҳақида тўла маълумот беради. Ўқувчиларда қонунга ҳурмат ҳиссини, ўзининггина эмас, бошқаларнинг ҳам диний ҳис-туйғуларини ҳурмат қилиш, тушунишга ҳаракат қилиш, ўз шахсий фикрларини бошқа кишиларга тазйиқ билан ўтказиш ғайриқонуний хатти-ҳаракат эканлиги, жамоат жойларида диний масалаларда зўравонлик, тажовузкорликка йўл қўймаслик дунёқарашини шакллантиради.\nЎзбекистон Республикаси жаҳон ҳамжамиятига кириб бораётган бир шароитда унинг фуқаролари турли конфессиялар вакиллари билан мулоқот этишнинг юксак маданиятига эга бўлиши ҳам жуда муҳимдир.\nДин табиат, жамият, инсон ва унинг онги, яшашдан мақсади ҳамда тақдири инсониятнинг бевосита қуршаб олган атроф-муҳитдан ташқарида бўлган, уни яратган, айни замонда инсонларга тўғри, ҳақиқий, одил ҳаёт йўлини кўрсатадиган ва ўргатадиган илоҳий қудратга ишонч ва ишонишни ифода этадиган маслак, қараш, таълимотдир.\nДин муайян таълимотлар, ҳис-туйғулар, тоат-ибодатлар ва диний ташкилотларнинг фаолиятлари орқали намоён бўлади. У олам, ҳаёт яратилишини тасаввур қилишнинг алоҳида тариқаси, уни идрок этиш усули, оламда инсоният пайдо бўлгандан то бизгача ўтган даврларни илоҳий тасаввурда акс этишидир. Дин комил инсонни тарбиялашда салмоқли тарбияловчи қудратга эга бўлган маънавий-ахлоқий кучдир.\nДин нима эканлиги турлича изоҳланса-да, умумий нуқтаи назар шуки, дин ишонмоқ туйғусидир. Ишонмоқ туйғуси инсониятнинг энг теран ва энг гўзал руҳий-маънавий эҳтиёжларидандир. Дунёда дини, ишончи бўлмаган халқ йўқ. Чунки муайян халқ динсиз, эътиқодсиз, бирор-бир нарсага ишончсиз ҳолда яшай олмайди.\nДиншуносликда динга «диннинг ўзи нима?», «унинг моҳияти нимадан иборат?» деган савол нуқтаи назаридан ёндашишдан ташқари дин «қай тарзда фаолият олиб боради?» деган савол нуқтаи назаридан ҳам ёндашув мавжуд. Бу масала билан кўпроқ дин социологияси шуғулланади.\nСоциологик нуқтаи назардан қаралганда дин жамият учун зарурий нарса, ижтимоий ҳаётнинг ажралмас қисмидир. У ижтимоий муносабатларни юзага келтирувчи ва амалга оширувчи омил сифатида намоён бўлади. Бу дегани динни жамиятдаги бажарадиган вазифаларига кўра ўрганиш мумкин демакдир.\nДиннинг вазифалари деганда унинг алоҳида шахсга ва жамиятга таъсир қилиш йўли ва табиати назарда тутилади. Бунда ҳар бир дин унга эътиқод қилувчи муайян бир шахсга у ёки бу жамоага ва умуман жамиятга нима беради? Инсонлар ҳаётига қандай таъсир кўрсатади? Шунга ўхшаш масалалар ўрганилади.\nДиннинг ижтимоий вазифалари ҳақидаги таълимотни диншуносликда функционализм ривожлантиради. Функци-онализм жамиятга ижтимоий тизим сифатида қарайди: унда жамиятдаги ҳар бир элемент муайян функцияни бажаради. Диннинг жамиятда бажарадиган ижтимоий, маънавий, руҳий вазифалари қуйидагилардан иборатдир:\nБиринчидан, ҳар қандай дин ўз эътиқод қилувчилари учун тўлдирувчилик, тасалли берувчилик - компенсаторлик вази-фасини бажаради. Масалан, инсонда доимий эҳтиёж ҳосил бўлиши ҳодисасини олайлик. Инсон ўз ҳаёти, турмуш тарзи, табиат ва жамият билан бўлган муносабатлари жараёнида ҳаётий мақсадларига эришиши иложсиз бўлиб кўринганида, унда қандайдир маънавий-руҳий эҳтиёжга зарурият сезган. Ана шундай эҳтиёж диний эҳтиёж эди. Дин бу ўринда маънавий-руҳий эҳтиёжни қондирувчи, тасалли берувчилик вазифасини бажарган ва ҳали ҳам бажармоқда.\nМасалан, буддавийлик дини роҳибликни тарғиб қилар экан, бу дунёда орзу-ҳаваслардан, роҳат-фароғатдан воз кечган инсон нирвана ҳолатига эришгач, абадий роҳатда бўлишини таъкидлайди.\nШунингдек, христианликда ҳар бир христиан Исо Масиҳнинг қайтишига умид қилган ҳолда ҳаётнинг турли муаммоларини енгиб, сабр-бардош билан ҳаёт кечирадилар. Чунки христианлик Исо Масиҳ қайтиб келгач барча издошларини саодатли ҳаётга етказиши ҳақидаги таълимотни илгари суради.\nШунингдек, ислом динида ҳам ҳар бир мусулмон бу дунёда эришмаган моддий ёки руҳий орзу-истакларига охиратда эришишга ишонган ҳолда дунё орзу-ҳавасларига ортиқча берилмай, турмуш машаққатларига сабр қилади.\nИккинчидан, муайян дин ўз таълимот тизимини вужудга келтиргач, ўзига эътиқод қилувчилар жамоасини шу таълимот доирасида сақлашга ҳаракат қилган ва ҳозирда ҳам шундай. Бу ижтимоий ҳодиса диннинг бирлаштирувчилик - интеграторлик вазифаси деб аталади. Дин ҳамиша муайян ижтимоий, этник ва маънавий ҳаётнинг ўз таъсирида бўлишига интилади. Бу таъсирнинг мунтазамлигини таъминлаш мақсадида дин халқларнинг ижтимоий ҳаётига, ахлоқий муносабатларига, шунингдек адабиёти ва санъатига ҳам таъсир ўтказади.\nМасалан, яҳудийликда мазкур дин вакилларини бир мафкура атрофида сақлаб туриш учун уларни бир миллат ва ягона маслак эгалари эканликлари, ягона худо - Яҳвенинг энг севимли бандалари эканликлари уқтирилади.\nХристианликда ҳам эътиқод қилувчиларни бу динга янада кўпроқ жалб этиш учун диний меморий, тасвирий, мусиқа санъати турларидан унумли фойдаланилади. Христианликда махсус икона чизувчилик мактаблари фаолият олиб боради.\nУчинчидан, ҳар бир дин ўз қавмлари турмушини тартибга солиб, назорат қилувчилик - регуляторлик вазифасини бажаради. Динлар ўз урф-одатларининг, маросим ва байрамларининг қавмлари томонидан ўз вақтида, қатъий тартибга амал қилган ҳолда бажарилишини шарт қилиб қўяди.\nМасалан, исломда кунига 5 маҳал намоз ўқилиши, ҳар ҳафта жума намозини жоме масжидларда адо этилиши, Рамазон ойида бир ой рўза тутилиши, рўза (ъийд ал-фитр) ва қурбон (ъийд ал-адҳо) ҳайитларининг нишонланиши мусулмонларнинг ҳаёт тарзини тартибга солиб туради.\nТўртинчидан, дин алоқа боғлашлик, бирлаштирувчилик - интеграторлик вазифасини ҳам бажаради, яъни ҳар бир дин ўз қавмларининг бирлигини, жамият билан шахснинг ўзаро алоқадорликда бўлишини таъминлашга интилади. Бунда у ёки бу динга эътиқод қилувчи кишиларнинг ўз динидаги бошқа кишилар билан алоқадор эканлиги, ўзаро ҳуқуқ ва бурчларининг борлиги, урф-одат ва ибодатларни жамоа бўлиб бажарилиши лозимлиги назарда тутилади.\nБешинчидан, диннинг интеграторлик вазифаси билан легитимловчилик-қонунлаштирувчилик вазифаси чамбарчас боғлиқ. Диннинг бу функциясининг назарий асосини йирик америкалик социолог Т. Парсонс ишлаб чиқди. Унинг фикрича, «ҳар қандай ижтимоий тизим муайян чекловларсиз мавжуд бўла олмайди. Бунинг учун у қонун даражасига кўтарилган ахлоқ нормаларини ишлаб чиқиши керак. Дин бундай нормаларни қонунлаштирибгина қолмай, уларга бўлган муносабатни ҳам белгилайди».\nОлтинчидан, дин вазифаларининг фалсафий, назарий жиҳатлари ҳам мавжуд. Бу вазифа инсонга яшашдан мақсад, ҳаёт мазмунини, дорулфано ва дорулбақо дунё масалаларига ўз муносабатини билдириб туришидан иборатдир.\nКишилик жамиятида дин доимо у билан бирга бўлганми ёки қандайдир даврда жамият динсиз яшаганми, деган саволга турли фикрлар билдирилган. Бу - диннинг тарихийлиги масаласи бўлиб, унга икки хил жавоб берганлар. Биринчиси, марксистик таълимотнинг собиқ тарафдорлари фикрича, «қандайдир муддат инсоният динсиз яшаган ва жамиятнинг муайян босқичида - йўқори палеолит даврида, бундан 20-40 минг йил аввал дин пайдо бўлган», дейилган. Иккинчиси, «диннинг келиб чиқиши инсониятнинг пайдо бўлиши билан бевосита боғлиқ», деган фикрдир.\nДиний тафаккурнинг шахсий ёки ижтимоий илдизлари муаммосини ҳал қилиш билан диннинг келиб чиқиши муаммосини ҳал қилиш мумкин бўлади. Э.Тайлор каби эволюцион йўналишдаги позитивистларнинг чиқарган хулосасига кўра, диннинг илдизини «файласуфлик қилган ёввойи одам»га тақайдилар. Яъни, «у ўз-ўзига борлиқ, ўзини ўраб турган оламнинг пайдо бўлиши ва ўзи кузатган ҳодисаларнинг ҳақиқати ҳақида савол берган. Унда фикрлаш йўқори даражада бўлмаган. Шундан сўнг унда руҳлар, худолар, фаришталар ҳақида тасаввурлар пайдо бўлган».\nДиннинг келиб чиқиши ҳақида яна бир назария мавжуд: «Биринчи ёлғончи биринчи нодонни учратганда дин пайдо бўлди». Бунда дин ёмон ниятли кишиларнинг ўйлаб топган нарсаси бўлиб чиқади. Бу иккала назария ҳам ҳеч қандай илмий асосга эга эмас.\nФайласуфлик қилган ёввойи одам концепцияси бўйича «ибтидоий одам ёлғиз ҳолдаги чуқур фикр юритувчи бўлган. У ўз олдига ўлкан саволларни қўйган. Бу саволлар унинг кундалик ҳаётида керак эмас эди. Шуни ҳам унутмаслик керакки, ибтидоий одамнинг фикр юритиши унинг кундалик ишлаб чиқариш фаолияти билан боғлиқ бўлган. Бу фаолиятнинг табиати, шарт-шароитлари биргина одамга тегишли бўлиб қолмай, барчага баробар, ижтимоий группа, қабила, уруғ, халққа тегишли эди».\nДиннинг келиб чиқиши «бир одам бошқаларни алдаши натижасида келиб чиққан», деган фикр ҳам танқидга учраган. Бошқа фикрга кўра, «дин - бу жамиятдаги кишиларнинг бараварига ўз-ўзини алдаши натижасида келиб чиққан. Шунинг учун ҳам дин ижтимоий ҳодисадир деган хулосага келиш мумкин», дейдилар.\nДин инсоннинг руҳий дунёси билан чамбарчас боғлиқ бўлиб, унинг ижтимоий ҳаётида доимо у билан бирга бўлди. Шунинг учун ҳам динни ўрганиш - бу инсониятни ўрганиш демакдир. Динни инсониятдан, инсониятни диндан ажратиб бўлмаслигини тарихнинг ўзи исботлади. «Коммунистик жамиятда дин йўқ бўлиб кетади» дейилган фикрнинг аксича коммунизм хаёлий нарсаю, дин доимий эканлиги амалда исботланди. Демак, дин инсоният билан бирга дунёга келган.\nДинлар унга эътиқод қилувчиларнинг сони, миқёси, ўзининг маълум миллат ёки халққа хослиги ёхуд миллат танламаслигига кўра турли гуруҳларга бўлинади. Бу гуруҳлар сон жиҳатдан қанча бўлишидан ёки назарий жиҳатдан қанчалик етук бўлишидан қатъи назар, уларни мутлақлаштириб бўлмайди. Чунки ҳар қандай тасниф маълум бир жиҳатга эътибор бериб, бошқа қирраларни қамраб ололмайди. Ҳозирги кунда дин типологиясида динларнинг қуйидаги таснифлари мавжуд:\n- тарихий-географик жиҳатга кўра;\n- этник жиҳатга кўра;\n- эътиқод қилувчиларининг сонига кўра;\n- ҳозирги даврда мавжудлиги жиҳатидан (тирик ва ўлик диний тизимлар) ва ҳ.к.


Тушда хўкиз кўрса нима бўлади. ko'rsa nima bo'ladi - Tush tabiri kitobi\nUztext.com » Tush tabiri » Тушда хўкиз кўрса нима бўлади.\nТушда ҳўкиз кўриш мол-давлат, ҳурматли инсон каби кўплаб маъноларни ифода этади. Оқ ҳўкиз эзгуликка мойилликни ифодалайди. Бирор киши тушида ҳўкиз сузгани ва бошқа жойга отилиб кетганини кўрса, ишидан айрилади. Ўзига жароҳат етмаганини кўрган киши хўжайинидан танбеҳ эшитади. Тушида қора ҳўкизга минганини кўрган кишининг нуфузи ортади.\nТушда сариқ хўкиз\nСариқ ҳўкиз васигир касаллик аломатидир. Бирор жойда кўп озғин сигир кўриш очарчилик ва қимматчилик бўлишига; семиз сигирлар кўриш мўл-кўлчилик ва арзончиликка ишора саналади.\nБирор ҳўкизни сўйиб, гўшти тарқатилганини кўриш таниқли кишининг ўлдирилиши ва мол-дунёси талон-тарож қилинишидан даракдир. Ҳўкиз ёки сигирнинг ўзига қараб келаётганини кўрган киши ундан зарар етади, деб ўйласа, давлат ва обрўга эга бўлади.\nТушдаги қорамоллар йўлларга ишорадир. Қора ва сариқ қорамол қувонч. Мўл-кўлчилик, арзончилик бўлган йиллар деб таъ- бир қилинади. Қорамолнинг пешанасидаги оқ йилнинг бошидаги шиддатга, белидаги қашқа йил ўртасидаги қийинчиликка, сонидаги қашқа эса йил охиридаги синовларга ишорадир.\nКўрилган мол семиз ва ёғли бўлса, тақводор аёлга, шохли бўлса, эрига итоат этмайдиган рафиқага нисбат берилади. Сут берадиган сигир эса фойдали ва хайрли аёлга ишорадир. Бирор киши уйида бузоғини эмизадиган сигир борлигини кўрса, ўз қизига қўшмачилик қиладиган аёлга ишора бўлади.\nТушда қоплон кўриш душман дарак.. Қоплоннинг гўшти, сути, аъзоларидан бирортасини кўриш фойдалидир. Тушида қоплоннинг ўлдирилишини кўрган киши золим душманни енгади. Қоплон гўшти еганини кўрган киши бойлик ва обрўга эга бўлади. Қоплоннинг устига минганини кўрган киши буюк салтанатни эгаллайди. Қоплоннинг ўз устига минганини кўрган кишига маҳаллий амалдор томонидан зиён етказилади. Қоплон билан жинсий муносабатда бўлганини кўрган киши золим қавмидан бўлган гуноҳкор аёлга тажовуз килади. Қоплон маккор инсонга ишора ҳамдир. Тушда қорамол кўрса\nТушида кўрилган қор ризқ, манфаат, совуқ уриш касаллигидан шифо топиш, деб таъбир қилинади. Қор ёғмайдиган фаслда тушда кўрилган қор ғам-андуҳ, қийинчилик, камбағаллик, айрилиққа ишорадир. Баҳорда қор ёққанини кўриш мағлубиятга; ёзда эса зарар кўриш ва касалликка ишорадир. Қор устида ухлаганини кўрган киши қамоққа тушади. Қор ёғиб барча бинолар, дарахтлар ва инсонларнинг устини қоплаши ўша жой халқи бошига келадиган кулфатга ишорадир.\nТушда қочиш пушаймонл ик ва тавбадир. Кимдан ва нима учун қочганини билмаган киши тавба билан гуноҳларидан қутулади. Бундай киши туҳматга учраган бўлса, оқланади. Одам тушида нимадан қочса, ўнгида шундан қутулади. Тушда аскарнинг қочиши омад, муваффақият белгисидир. Эътиқодсизларнинг қочиши эса қочиш, қутулишдир.


Юлдузли тунлар-6 – mulkdor.com\nJanuary 5 2019, 11:01 АдабиётКитобларКутубхона\nКун қиёмига келиб, пешин намози ўқилгандан кейин кўшкнинг ич-таши жимжит бўлиб қолди. Рўзанинг азоби энди билина бошлаган, ёз кунида чанқаб ҳолсизланган одамлар кунни қандай кеч қилишни билмай бетоқат бўлишар эди. Кошона эгалари салқин хоналарда жимгина ётиб, уйқу билан жон сақлашни одат қилганлар.\nБобур ҳам бугунги сабоқларини тугатиб, ўз хонасида ёнбошлаб ётибди. Бироқ бояги ширин орзулар ҳамон хаёлини тўлқинлантириб, кўзига уйқу қўндирмайди. У қоғоз-қалам олиб, шеър ёзмоқчи бўлди. Лекин ҳозир унинг хаёлига ёд бўлиб қолган машҳур байтлардан бошқа шеър келмас эди. Шунда у иккинчи бир дафтарни олди-ю, Фарғона водийси ҳақида билганларини оддий наср тариқасида ёза бошлади: «Гирдо-гирди тоғлар, ови қуши кўп. Оқ кийикни Ахси чўлида кўрганбиз. Марғилон ёвуғида ҳам бор». Бобур Фарғона водийсида нимаики гўзаллик кўрган бўлса, ҳаммасини ёзгиси келар эди. Кейин Ҳиротга Амир Алишернинг ҳузурига борганда бу ёзувлари жуда керак бўладиганга ўхшарди.\nУ ёзувга берилиб кетиб, кўшк олдигача чопиб келган отнинг дупурини эшитмади. Бирдан жимжит кўшкнинг аллақайси хонасида аёл кишининг ўртаниб йиғлагани эшитилди. Бобур чўчиб бошини кўтарди. Йиғи товуши Эсон Давлат бегимнинг хоналари томондан келмоқда эди. Бобур ўрнидан сакраб турди, такрор эшитилган аламли йиғидан эти жунжикиб, бувисининг хонасига қараб югурди.\nEшик ланг очиқ. Эсон Давлат бегимнинг рўмоли бошидан тушиб кетган. У қизи Қутлуғ Нигор хоним юборган хатни очиб ўқимоқчи бўлади, аммо ёшли кўзлари ҳеч нарсани кўрмайди. Ахсидан ўлим хабарини олиб келган Қосимбек деворга елкаси билан мажолсиз суяниб, оёқларида зўрға турибди. У саксон чақиримлик йўлни отда дам олмай босиб ўтган ва киприкларигача чангга ботган эди.\nҲозиргина гулдай нафис туйғулар ичида юрган Бобурга ўлим хабари шу гул орасидан чиққан илон бўлиб туюлди. У Қосимбекдан сескангандай ранги ўчиб, бирдан орқага тисарилди.\nҚосимбек эса унга интилди. Бобур қаршисида тиз чўкиб, бўғиқ ва илтимоскорона овоз билан гапира бошлади:\n— Мирзом!.. Тангри сизга қувват берсин! Энди бизнинг пушти-паноҳимиз ўзингизсиз! Икки тарафимизни ёғий босган. Волидангиз тайинлаб юбордилар. Дарҳол Андижон қўрғонига бориб, бекларни тўпламоқ керак!\nEсон Давлат бегим қайғуга берилиб, йиғлаб ўтирадиган пайт эмаслигини энди сезди.\nҚосимбекни оёққа турғизди-да:\n— Садоқатингиздан миннатдормиз, — деди. — Сиз Бобур мирзо билан бирга отланинг! Биз ҳам энди чорбоғдан қўрғонга кўчамиз.\nМудҳиш хабар Бобурни жимжит қилиб қўйди. У карахт бир аҳволда кийинди, отига минди. Шу пайт унинг кўзига яшнаб турган дарахтлар, суви тўла мармар ҳовуз алланечук мунғайиб тургандай кўринди. Буларнинг ҳаммасини отаси бино қилган эди. Энди у одам бу жойларга ҳеч қачон келмайди. Ана у нашватиларнинг кўчатини Умаршайх мирзонинг ўзи ўтқаздирган эди. Ҳозир шулар мева солган, ҳадемай пишади. Аммо уларни эктирган одам энди ҳеч вақт бу мевалардан татиб кўролмайди.\nЧорбоғдан чиқиб, тош йўлдан бораётганларида Бобур яна отасини эслади. Бу йўлга отаси\nтўшатган тошлар ҳам турибди. Узоқда кўринган баланд қўрғонни ҳам отаси қурдирган эди.\nҲаммаси бутун, ҳаммаси бор. Фақат унинг ўзи йўқ. Бобур энди отасини умрбод кўролмаслигини бутун вужуди билан ҳис қилди-ю, аччиқ жудолик туйғуси бирдан унинг борлиғини тўлдириб, кўзларидан ёқасига ёш бўлиб томди.\nОлдинда сув тўлдирилган чоҳ ва ўн бир пахсалик баланд девор билан ўралган Андижон қўрғони кўринди. Улар Мирзо дарвозасига яқинлашганларида ичкаридан беш-олти киши от чоптириб чиқди. Олдинда саман от миниб келаётган қисиқ кўзли мўғултахлит бек — Бобурнинг онасига қариндошчилиги бўлган Шерим тоғойи эди. У Бобурнинг юзида оғир мусибат аломатини кўрди-ю, отдан сакраб тушди, кўзига ёш келмаса ҳам ҳўнграб:\n— Мен ишонмаган эдим, амирзодам! — деди. — Пушти-паноҳимиздан айрилганимиз ростми? Оҳ, бевафо дунё!\n— Кимдан эшитдингиз? — сўради Қосимбек. — Бу хабар ҳозирча сир тутилмоғи керак эди!\nШеримбек ёқасини ушлаб:\n— Тангрининг қудратини қарангки, — деди, — бир алоқачи кабутарим осмонда учиб юриб бирдан йўқ бўлиб қолди. «Ким уни тушириб олди?» — деб том устига чиқдим. Анчадан кейин кабутар олдимга келиб қўнди. Қанотининг тагида бир қоғоз кўринди. Олиб қарасам — мана шу қайғули хабар! Ким ёзган? Осмонда фаришталар ёзиб юбордими, билмадим!\nШеримбек Бобурнинг эгарига бир қўлини қўйиб, юзини унга яқинлаштирди-да, паст товуш билан.\n— Мирзом, қўрғонга кирмангиз, хатарли, — деди.\nБу сўзларни Қосимбек ҳам эшитди. Умаршайх мирзо тириклигида дурустроқ лавозим ололмай кўнгли чўкиб юрган Шеримбек энди Бобур мирзога бошқалардан олдинроқ меҳру оқибат кўрсатиб, унинг ишончини қозонмоқчи ва каттароқ мартабага эришмоқчи эди. Қосимбек буни сезиб Бобурга осойишта гапирди:\n— Амирзодам, ортиқча таҳликага ўрин йўқ. Тезроқ қўрғонга кириб, содиқ бекларни тўплайлик. Шеримбек от устидаги Қосимбек билан ерда туриб сўзлашишни ўзига эп кўрмади. Шошиб отига минди-да, шиддат билан деди:\n— Сиз ҳали аҳволни билмайсиз, жаноб Қосимбек! Содиқ бекларингиз Хўжандни ёғийга топширди! Исфарани топширди! Марғилонни топширди!\n— Марғилонни?! — сесканиб сўради Бобур. — Қачон?\n— Ҳозир хабар келди! ?ғий мўри малахдай ёпирилиб Қувага яқинлашди! Энди навбат Андижонга. Содиқ беклар Андижонга қўшиб Мирзомни ҳам ёғийга берсинларми? Йўқ! Мен тирик бўлсам, бунга йўл қўймаймен!\nОғир мусибат устига қўшилган бу шум хабарлар Бобурни жуда эсанкиратиб қўйди. Ўзи куни билан рўза тутиб, дармони кетиб борар, ниҳоятда қаттиқ чанқаганлигидан тили танглайига ёпишиб қолгандек туюлар эди. Унинг ташна кўзлари қўрғон девори тагидаги хан-даққа тўлдирилган қорамтир сувга тушди. Туриб қолган шу қора сув ҳам унга алланечук жозибали кўринди. У қуруқлашган лабларини намсиз тили билан ялаб қўйди.\nШеримбек дадил бориб, Бобур минган бўз отнинг олтин безакли юганидан олди:\n— Мен содиқ тоғойингизмен, Мирзом, ижозат беринг, сизни бу хатарлардан узоққа олиб кетай!\nБобур Шеримбек айтаётган хатарларни ҳозир унча ўйламас ва аниқ ҳис қилмас эди. Аммо унинг қайғудан эзилган кўнгли ҳам, ташналикдан қийналаётган тани ҳам кўз олдидаги бекик ва дим қўрғондан кўра, узоқдаги дарахтзорларни, кенг, очиқ жойларни афзал кўрарди. Шунинг учун Шеримбек унинг отини орқага бураётганда Бобур қаршилик қилмади. Қосимбек саросима бўлиб:\n— Мирзом, волидангизнинг тайинлаганлари бошқа эди!— деди.\n— Волидалари бу ердаги аҳволни билмаганлар! — деб Бобурнинг ўрнига Шеримбек жавоб қилди. Аммо Қосимбек унинг гапига қулоқ солмай Бобурга ёндашди:\n— Хоним ҳазратлари бугун дафн маросимини ўтказиб эртага Андижонга келурлар. Улуғ онангиз ҳам чорбоғдан қўрғонга кўчмоқчи эдилар. Улар сизни қаердан топурлар?\nБобур энди сал хаёлини йиғиб, Шеримбекдан сўради:\n— Қаёққа бормоқчимиз?\nШеримбек Қосимбекка эшиттирмасликка тиришиб, Бобурнинг қулоғига шивирлади:\n— Олатоғ томонларга. Ўшга. Балки Ўзганга. Бобур буни Қосимбекдан сир тутишни истамай, секин унга айтди:\n— Ўш йўлида бўлурмиз. Онамга хабар беринг.\n— Мен аввал қўрғондаги беклар билан сўзлашай, амирзодам! Уларнинг кайфиятини билай!\n— Ундан кўра, Хўжа Абдуллага учранг.\n— Бу амрингизни дарҳол бажо келтирурмен!\nҚосимбек отини қўрғон дарвозаси томонга бурди. Бобур эса ёнидаги элликка яқин отлиқ билан қўрғондан узоқлашиб кета бошлади.\nОт кишнаган оқшом (қисса) 73-74-қисм\n73 Ўзимизнинг Тарлонни миниб, уйга келдим. — Чопиб бориб, дўхтирни айтиб келинглар! — дедим. Худойқул дўхтир бир қутича кўтариб келди. Оғриқ қўлим енгини силкиб тортди. Мен ...\nАдабиётAugust 7 2019, 06:08\n3 Бобур мирзо отдан тушганда бўйи ўсиб, катта йигитларга тенглашиб қолгани билинди. Қадам олиши ҳам хийла салмоқли. Тахтга ўтирганидан бери ўтган сўнгги уч йил уни жуда тез ...\nАдабиётJanuary 13 2019, 06:01


Талабаларнинг қадамларига ҳасанот! - Уч илдиз\nby Тўлқин Эшбек · 06.09.2020\n«Ёшлик» Талабалар шаҳарчаси ҳудудида жойлашган Мирзо Улуғбек\nномидаги Ўзбекистон Миллий университетига қарашли Талабалар турар-жойларида ўтказилган ҳашардан мақсад — талабаларни кўтаринки руҳда кутиб олишдир. Албатта, карантин муддатлари поёнига етгач, борлиқни завқ-шавққа тўлдириб талаба йигит-қизлар ўқишга етиб келадилар.\nТалабаларнинг қадамларига ҳасанот, дея Якшанба — дам олиш куни ЎзМУ профессор-ўқитувчилари ва ходимлари енг шимарганча ҳашар ўтказдилар.\nБу мавзуда мухбиримиз Равшанжон Омоновнинг репортажини эътиборингизга ҳавола этамиз.\nМЕҲМОН КЕЛСА УЙИНГА – ҲОВЛИНГДА БЎЛАДИ ҲАШАР\nШарқ халқлари азал-азалдан ўзининг миллий қадриятлари, урф-одат ва аънаналари билан жаҳонга танилган. Ўзбек миллати шулар жумласидан. Айнан ана шундай дунёнинг хавасини келтирган одатларимиздан бири бу хашар. Одатда махаллада кимнингдур уйида тўй-тантана, маросим бўлса энг аввало маҳалла аҳли бирлашиб хашар уюштиради ва тантана эгасининг юмушини осонлаштиради. Бу эса ўз ўрнида махалла ахлининг, жамоанинг ўзаро ахиллиги, бирдамлиги ва жипслигини таъминловчи энг асосий восита бўлиб хизмат қилади.\nТўрт азамат бир бўлса дунёда юмуш қолмас — деган нақлга амал қилган ҳолда 2020 йилнинг 5 сентябр куни Ўзбекистон Миллий университетининг Ёшлар билан ишлаш бўйича проректори Камолиддин Мирзаахмедов, Ўқув ишлари бўйича проректори Шухрат Тошматов, Илмий ишлар ва инновациялар бўйича проректори Хикматжон Собуров, Ўқув бўлими бошлиғи Вохиджон Топилдиевлар бошчилигида факультет деканлари ва профессор-ўқитувчилари, докторантлари янги ўқув йили бошланиши муносабати билан хашар ташкил этиш ташаббуси билан чиқишди.\nУниверситет жамоасининг ташаббусини жамоа раҳбари ҳам мамнуният билан қабул қилди ва қўллаб қувватлади. Аҳир шу кунларда Талабалар шаҳарчаси ҳудудида олий таълим муассасаларига қабул қилиш бўйича тест синовлари ўтказилаётгани учун ҳам ҳудуд абитуриентлар билан гавжум. Шунинг учун ҳам ҳудуд ободонлигига масъул бўлган инсонларнинг мушкулини енгиллатиш лозим. Ўз вақтида ташкил этилган Шарқона анъанамиз бўлмиш хашар хаммага бирдек манзур бўлди. Айниқса, илмий тадқиқот олиб бораётган докторантларнинг кайфияти чоғ. Сабаби хашар бахонасида илмий маслахатчилари ва университет раҳбарияти билан самимий очиқ мулоқот қилиш учун табиий имконият яратилган. Қолаверса пандемия вақтида қуёш нурларидан бахра олиш инсонга ўзгача кайфият ва рухий далда бериши хеч кимга сир эмас. Қолган воқеалар тафсилотини кейинги сонларимизда ёритиб борамиз. Хозирча эса жараёндан лавхаларга гувох бўлинг. Биз эса хашар аҳлига хорманг дегани йўлга тушамиз.\nҲашарда Журфак декани Маҳлиё Мирсоатова, «Журналистика» кафедраси мудири Тўлқин Эшбеков, профессор Қудрат Эрназаров, доцентлар Ёқут Маматова, Рамзиддин Абдусатторов, Фарида Эгамбердиева, Шавкат Ибрагимов, Юсуф Ҳамдамов, декан ўринбосари Равшан Омонов, ўқитувчи Шоҳруҳ Қосимов ҳамда бр гуруҳ докторант ва мустақил тадқиқотчилар ҳам енг шимариб, фаоллик кўрсатдилар, дейди Дониш домла.\nДониш домла олган суратлар\nШавкат Мирзиёев: Давлат хавфсизлик хизматининг обрўйини жуда кўтараман\nКасимов Бекзод Эрйигитович :\nАссалом алайкум Миллий Университетнинг Журналистика факультети аъзолари. Хамма хаммангизга омад, устозларимга соглик-саломатлик тилайман. Мен шу факультетни 2016-йилда тамомлаганман. Кураторимиз Азимова Саида опага, Деканимиз Мирсоатовага, Дилмурод Усмоновга, курсдошларимга саломлар. Шу каторда шу сайтни яратган устозимиз Эшбеков Тулкин акага омадлар тилаб колувчи собик талибингиз Бекзод Касимов.\nДобавить комментарий для Касимов Бекзод Эрйигитович Отменить ответ\nNext story “Мустақиллик дарси”\nPrevious story «Мардлик мактаби»да мардлар мадҳи


Роналдиньо Мессидан кейин ким дунёнинг энг яхши футболчиси бўлишини тахмин қилди\n19:06 / 13.02.2017\n«Барселона» ва Бразилия терма жамоаси собиқ яримҳимоячиси Роналдиньо келажакда дунёнинг энг кучли футболчиси ким бўлиши борасида иккиланишини айтиб ўтди. Илгари у каталонияликлар ҳужумчиси Неймар энг кучли футболчи бўлишига шубҳа қилмаслигини таъкидлаб келарди.\n«Ҳозирги вақтда дунёнинг энг яхши футболчиси Месси саналади. Ҳар доим келажакда Неймар энг яхши бўлишини таъкидлаб келганман. Аммо ҳозир бунга иккиланиб турибман. Чунки Габриэл Жезус ҳам бунга эришиши мумкин, бунинг учун унда барча хусусиятлар мавжуд. Жезус иштирокида ўйинларни кўраркансан, уни ҳеч нарсадан қўрқмаслигига гувоҳ бўласан. У фақатгина тўп тепиш ва ўзининг ўйин сифатини тўлиқ намойиш этишни истайди», — дея Роналдиньонинг сўзларини келтиради AS нашри.\n19 ёшли ҳужумчи Жезус 2017 йилнинг январида «Манчестер Сити» сафига келиб қўшилган, АПЛ доирасидаги 2та учрашувда тўлиқ ҳаракат қилган футболчи, 3 гол ва битта голли узатма муаллифи бўлишга улгурди.


11:45 / 28.09.2016\nМаълумотларга кўра, ўн учни ёқтирмаслик бирданига пайдо бўлмаган. Ўрта асрларда инглизлар уни “нонвой дюжинаси” деб аташган. Сабаби, ўша пайтда харидор ҳақидан уриб қолган савдогарлар қаттиқ жазога тортилар, ҳатто қўли чопиларди. Бундан қўрққан нонвойлар харидорларни каттароқ миқдорда савдо қилишга рағбатлантириш мақсадида, бир дюжина маҳсулот олган мижозга битта қўшиб, ўн учга етказиб беришарди. Бу ҳақда Mehrob.uz ёзмоқда.


21:41 / 10.03.2017\n10-март куни Вьетнамнинг Хошимин шаҳрида "Конг: бош суяк ороли" фильми премьерасида тадбир учун махсус қурилган улкан горилла ҳайкали ёниб кетди. AFP шу ҳақидаги хабар ва видео билан бўлишди.\nМаҳаллий машҳурлар ва партия амалдорлари ташриф буюрган картина премьераси савдо маркази яқинида уюштирилган эди. Бошловчи нутқ сўзлаётган пайтда унинг орқасидаги декорациялардан бири - Кинг-Конг бир қўли билан ушлаб турган тоғ ёна бошлади. Агентликда таъкидланишича, дастлаб меҳмонлар буни шоунинг бир қисми сифатида қабул қилишган, бироқ бир неча дақиқадан кейин маймуннинг 5 метрли ҳайкали буткул олов оғушида қолган.\nКинг-Конгнинг ёнаётган ҳайкали шоу эмаслигини тушуна бошлаган томошабинлар ваҳимага туша бошлашди. Савдо маркази ходимлари ўт ўчирувчиларни чақиришди. AFP маълумотига кўра, премьерага келганлар орасида ҳеч ким жабрланмаган.\nОАВ ёнғин сабаби тоғ декорациясида бўлганини тахмин қилди. Бироқ савдо маркази матбуот хизматининг изоҳлашича, бу машъал билан рақсга тушаётган раққоснинг хатоси бўлган - у тасодифан Кинг-Конг ҳайкалини ёқиб юборган.\nёнғин ҳайкал Вьетнам Кинг-Конг премьера


10:44 / 27.11.2017\nТожикистоннинг Панж тумани суди раисига болта билан ҳужум қилган Диловар Олимов 15 йилга озодликдан маҳрум этилди. Ҳукм куни кеча чиқарилди ва ҳозирча қонуний кучга кирмади, деб хабар берди Хатлон вилоят суди раиси ўринбосари Темур Бойзода.\nУнинг сўзларига кўра, Диловар Олимов Тожикистон Республикаси ЖКнинг уч моддаси, жумладан одам ўлдиришга суиқасд қилиш бўйича судланди.\nҲодиса Панж тумани суди биносида 31 август куни кечқурун юз берган. Диловар Олимов туман суди раиси Давлатманд Раҳимзоданинг хонасига кирган ва унга болта билан ҳужум қилган. Воқеа оқибатида Раҳимзода жароҳат олди ҳамда шифохонага олиб кетилди, унинг хонасидаги барча мебель эса яроқсиз ҳолатга келган.\nДиловар Олимов бир кундан сўнг қўлга олинди. Вилоят прокуратурасидан хабар беришларича, айбланувчи ўз қилмишига иқрор бўлган, бироқ судьяни ўлдириш ниятида бўлмаганини айтган. У собиқ турмуш ўртоғи билан судлашаётган бўлган.


МАВСУМГА ПУХТА ҲОЗИРЛИК КЎРИЛДИ - Ўзбекистон овози газетаси\nҚашқадарё вилоятида 2016-2017 йиллар куз-қиш мавсумида иқтисодиёт тармоқлари барқарор ишлашини, турар жой бинолари ва бошқа ижтимоий соҳа объектларининг доимий иситилишини таъминлашга алоҳида эътибор қаратилмоқда.\nҚарши шаҳрида 25 кўп қаватли уй мукаммал, 111 кўп қаватли уй жорий таъмирдан чиқарилди, 330 кириш йўлагига бетон қоплама ётқизилди. 5 болалар майдончаси янгидан барпо этилиб, 19 таси жорий таъмирланди. 210 погонометр ирригация тармоқлари тартибга келтирилди. уйлар олдидаги 35,1 минг квадрат метр йўлаклар бетон қоришмаси билан қопланди. Кўп қаватли уйларнинг ташқи қисми бўялди.\nШу кунларда вилоят марказидаги Мустақиллик кўчаси бўйлаб жойлашган 11 кўп қаватли уйнинг том қисмида мукаммал таъмирлаш, яъни профнастил билан ёпиш ишлари олиб борилмоқда.\n— Ширкатимиз 7 кўп қаватли уй-жойга хизмат кўрсатади, — дейди Қарши шаҳридаги «Манзилобод» хусусий уй-жой мулкдорлари ширкати раиси Усмон Билолов. — Аҳолининг қиш мавсумини беталафот ўтказишини таъминлаш мақсадида кўп қаватли уйларнинг том қисмига махсус қоплама ётқизилди. Ертўлалар таъмирланиб, бўяш, ёғлаш ва зарарли ҳашаротларга қарши дорилаш ишлари олиб борилди. Битта кўп қаватли уйнинг ертўласидаги 20 метр Д-50 ўлчамдаги қувур ва 6 дона тиргак қувур алмаштирилди. Кириш йўлакларига бетон қоришмалар ётқизилиб, 38 темир эшик ўрнатилди, кодли қулфлар билан таъминланди. Синган ойналар янгисига алмаштирилди.


UzDaily.uz: O‘zLiDeP депутатлари кредит фоизлари юқорилиги ва кечиктириб берилаётгани юзасидан танқидий фикрлар билдиришди \nO‘zLiDeP депутатлари кредит фоизлари юқорилиги ва кечиктириб берилаётгани юзасидан танқидий фикрлар билдиришди\n2018-й. 24-март 13:35\nТошкент, Ўзбекистон (UzDaily.uz) -- Халқ депутатлари Қўштепа туман Кенгашидаги O‘zLiDeP гуруҳининг навбатдаги йиғилиши бўлиб ўтди. Унда якка тартибдаги тадбиркорлик фаолиятини ривожлантириш ва қўллаб-қувватлаш мақсадида туманда олиб борилаётган ишлар юзасидан Қўштепа туман ҳокимининг ижтимоий-иқтисодий масалалар бойича ўринбосари Баҳромжон Таниқулов, туман Давлат солиқ инспекцияси бошлиғи Фарҳоджон Абдуллаев, “Агробанк” туман филиали бошқарувчиси Абдунабихон Акрамов, “Халқбанки” туман филиали бошқарувчиси Икромжон Мамажонов, Давлат хизматлари агентлиги бошлиғи Акмалжон Абдукаримовнинг ҳисоботлари эшитилди.\nЭшитув давомида депутатлар томонидан тижорат банк раҳбарларига ҳозирги кунда тадбиркорликни ривожлантириш мақсадида ажратилаётган кредитларнинг фоизи юқорилиги, кредитлар айтилган муддатдан анча кечиктириб ажратилиши юзасидан танқидий фикрлар билдирилди.\nМузокорада сўзга чиққан “Келажак депутатлари” гуруҳи азоси Олимжон Ҳайдаров ҳоким ўринбосари Баҳромжон Таниқуловга туманга чет эл инвесторлари келмаётгани, ўсиб бораётган ишсизлар сонини камайтириш учун қандай амалий ишлар бажарилаётгани ҳақида савол берди. Б.Таниқулов партиямиз фаолига туманда олиб борилаётган ишлар, фаолият юритаётган корхоналар ва келгусида режалаштирилган ишлар тўғрисида батафсил ахборот берди.\nШунингдек, йиғилишда туман ҳунарманд уюшмаси раиси Дилоромхон Баҳромованинг ҳисоботи ҳам эшитилди. Партия депутатлик гуруҳи вакиллари уюшма 2016 йилга нисбатан 2017 йилда анча самарали фаолият кўрсатаётгани, ҳунармандларга имтиёзли кредитлар ажратиш бўйича ижобий натижаларга эришилганини этироф этишди.\nO‘zLiDeP Фарғона вилоят Кенгаши матбуот хизмати


САЙЁР СУДДА ЖИНОИЙ ИШЛАР КЎРИЛДИ\nЖиноятчиликнинг олдини олиш ва профилактика куни муносабати билан судлар томонидан маъмурий ишлар корхона, муассаса, ташкилотларда сайёр тартибда кўриб чиқилмоқда. Ана шундай тадбирлардан бири пойтахтимизнинг Шайхонтоҳур тумани Лабзак мавзесида бўлиб ўтди. Унда тўрт жиноят иши кўриб чиқилди.\n...Хузин Габдулнур бир ой муқаддам Жиноят ишлари бўйича Шайхонтоҳур тумани судининг ҳукмига асосан Ўзбекистон Республикаси Жиноят кодексининг 131-модда 4-қисми “б” банди билан айбдор деб топилиб, унга нисбатан уч йил муддатга озодликдан чеклаш жазоси тайинланган эди.\nАммо тегишли тушунтиришларга қарамай, Х. Габдулнур жорий йилнинг 24 август куни тунги соат 01:00 да такрорий равишда спиртли ичимлик, гиёҳвандлик воситаларини истеъмол қилгани ва бу хатти-ҳаракати билан озодликдан чеклаш мажбуриятини бажармаганлиги аниқланган.\nШайхонтоҳур тумани ИИБ бошлиғи судга тақдимнома билан мурожаат қилиб, Х. Габдулнур такрорий равишда мажбуриятни бузгани учун унга тайинланган озодликдан чеклаш жазосини озодликдан маҳрум қилиш жазосига алмаштиришни сўраган.\nТуман ички ишлар бошлиғининг тақдимномаси суд томонидан ўрганиб чиқилиб, Х. Габдулнурга белгиланган жазо озодликдан маҳрум қилиш жазосига алмаштирилди.\nХудди шундай жазо Абдумалик Раҳимовга ҳам қўлланилди. У ҳам белгиланган мажбуриятларни бажармай такрорий равишда спиртли ичимлик ва гиёҳвандлик воситаларини истеъмол қилган. Туман ички ишлар бошлиғининг тақдимномасига кўра, А. Раҳимовга суд томонидан белгиланган озодликдан чеклаш жазоси муддати озодликдан маҳрум қилиш жазосига алмаштирилди.\nБахтиёр Ашрапов ва Ҳамиджон Отабоев илгари қилган хатти-ҳаракатидан пушаймон бўлиб, тўғри хулоса чиқарган ва белгиланган жазо муддатини ўташ даврида ўрнатилган тартиб-қоидаларга доимий равишда риоя этиб келган. Шу боис туман ички ишлар бошлиғининг тақдимномаси суд томонидан ўрганиб чиқилиб, ушбу фуқаролар муддатидан аввал жазони ўташдан шартли равишда озод қилинди.\nТадбирда бу каби сайёр суд мажлислари ўтказишдан кўзланган мақсад, айбдорга фақат жазо тайинлаш эмас, балки содир этилган жиноий қилмишнинг келиб чиқиш сабабларини таҳлил қилиш, фуқаролар ўртасида ҳуқуқий тарғиботни кучайтириш ҳамда жиноят ва ҳуқуқбузарликларнинг олдини олишда давлат ва жамоат ташкилотлари билан кенг жамоатчилик ҳамкорлигини янада мустаҳкамлаш экани таъкидланди.